Tok Mat beritahu PM, wajar adakan PRU15 masa terdekat

SEREMBAN, 16 Rabiulakhir 1443H, Ahad – Timbalan Presiden UMNO, Datuk Seri Mohamad Hasan melihat kewajaran Pilihan Raya Umum ke-15 (PRU15) diadakan dalam masa terdekat agar mandat baharu dapat diberikan semula kepada rakyat.

Selain itu beliau berpendapat, jika PRU15 itu diadakan dalam tempoh masa berkenaan ia memberi peluang terbaik kepada BN berdasarkan kepada sentimen rakyat terhadap BN ketika ini.

Katanya, perkara itu turut disuarakan kepada Perdana Menteri, Datuk Seri Ismail Sabri Yaakob semalam selepas BN memenangi Pilihan Raya Negeri (PRN) Melaka.

“Saya bercakap dengan Perdana Menteri semalam yang mana kita perlu pertimbangkan untuk segerakan PRU15. Suka atau tidak kita tunggu sehingga bulan Julai nanti sebab perjanjian (memorandum persefahaman kerajaan dan pembangkang) hingga bulan Julai tahun depan.

“Ini pun tidak tahu kerana banyak yang kalah teruk di Melaka…tidak tahulah pula kalau mereka menarik diri sebab dalam politik apa jua boleh berlaku.

“Dinamiknya berubah setiap hari dan tidak statik, justeru terpulang kepada BN dan UMNO untuk membuat ulang kaji,” katanya kepada pemberita selepas Majlis Perasmian Persidangan Agung Kebangsaan Persatuan Solidariti Nasional (PerSoNa) di sini hari ini.

Memorandum Persefahaman antara kerajaan dan pembangkang itu berkuat kuasa daripada tarikh ia ditandatangani, iaitu 13 Sep lepas dan terpakai sehingga pembubaran Parlimen Malaysia ke-14, juga pada masa sama kerajaan bersetuju tidak akan mengusulkan pembubaran Parlimen sebelum 31 Julai 2022.

Sementara itu, Mohamad atau lebih mesra panggilan Tok Mat berkata, kemenangan BN pada PRN Melaka merupakan satu keputusan daripada rakyat negeri Melaka yang jelas memberikan isyarat bahawa mereka ingin sebuah kerajaan yang stabil serta membawa kesejahteraan, kemakmuran kepada negeri dan negara.

“Itu isyarat yang boleh saya baca. Saya bersyukur atas kemenangan tersebut tetapi ini satu amanah yang besar diberikan kepada BN agar kerajaan negeri Melaka yang baharu mengurus tadbir dengan baik.

“Saya harap ini juga merupakan sentimen di seluruh negara. Saya ucapkan terima kasih kepada semua rakyat Melaka, pengundi-pengundi Melaka kerana memberi kepercayaan kepada kami,” katanya.

Pada PRN itu, BN memenangi 21 daripada 28 kerusi Dewan Undangan Negeri manakala Pakatan Harapan (PH) memenangi lima kerusi dan Perikatan Nasional (PN) dua kerusi.

Mohamad berkata, BN akan melakukan post-mortem pada Isnin minggu depan membabitkan prestasi keputusan PRN Melaka dan sehubungan itu juga UMNO masih lagi terbuka untuk meneruskan kerjasama dengan PAS menerusi Muafakat Nasional (MN). – Bernama


Ambil tindakan tegas pihak eksploitasi isu agama, kaum

IPOH, 25 Jamadilawal 1444H, Selasa – Sultan Perak, Sultan Nazrin Muizzuddin Shah bertitah supaya tindakan tegas diambil terhadap pihak yang meracuni fikiran serta membakar emosi rakyat dengan mengeksploitasi isu agama dan kaum melalui pandangan ekstrem.

Baginda bertitah, pandangan ekstrem berunsur perkauman dan agama berbentuk hasutan yang boleh menyemaikan rasa benci serta berpotensi mencetuskan permusuhan sesama rakyat wajib dihentikan.

Segala bentuk ancaman dan cabaran yang boleh mencetuskan pertelingkahan antara kaum, agama dan ideologi politik, hendaklah diuruskan dengan berhikmah dan bijaksana, agar penyelesaian jangka panjang berjaya diolah dan dicapai, titahnya.

“Bumi ini tidak boleh dibenarkan untuk disemai dengan rumpai-rumpai beracun yang boleh membunuh pohon perpaduan.

“Langit di negeri ini jangan sama sekali dibenarkan untuk diselubungi awan-awan berasid yang akan menghujani bumi dengan fahaman ekstremis berlandaskan perkauman dan berpaksikan agama,” titah baginda.

Sultan Nazrin bertitah demikian pada Istiadat Pembukaan Rasmi Tahun Pertama Dewan Negeri Perak ke-15 di Dewan Negeri, Bangunan Perak Darul Ridzuan, di sini, hari ini.

Titah baginda, banyak negara di dunia berakhir dengan perang saudara kerana rakyatnya memilih untuk berbalah, atas faktor perbezaan kasta, kaum, warna kulit dan agama.

“Jika kita mahu memperbesar perbezaan, kita sebenarnya memilih membina tembok pemisah untuk tidak membenarkan terbinanya masyarakat yang bersatu, menerima dan meraikan perbezaan dan masyarakat yang menghormati realiti kepelbagaian.

“Oleh itu, setiap individu berperanan memastikan hubungan harmoni antara kaum terus disuburkan dan persefahaman antara pelbagai agama terus dipupuk,” titah baginda.

Sultan Nazrin bertitah, corak kepimpinan Rasulullah ﷺ ketika memimpin masyarakat pelbagai bangsa dan berlainan agama di Madinah perlu dijadikan teladan.

Ini termasuk hikmah tersirat di dalam Perjanjian Hudaibiyah yang membuka jalan kepada pembebasan Makkah dan penyatuan perhubungan orang Islam dengan kabilah Arab lain yang membolehkan masyarakat hidup secara aman damai.


Satelit dedah Israel perluas tapak nuklear Dimona secara rahsia

TEL AVIV, 8 Rejab 1442h, Sabtu – Gambar satelit baharu menunjukkan bahawa negara haram Israel – satu-satunya pemilik senjata nuklear di Timur Tengah – sedang melakukan aktiviti pembinaan di tapak nuklear Dimona di Gurun Negev.

Perkara berkenaan didedahkan dalam satu laporan oleh kumpulan pakar nuklear bebas dari 17 negara, Panel  Bahan Api Fosil Antarabangsa (IPFM) pada Khamis.

Laporan itu mendedahkan, tapak pembinaan berkenaan terletak berdekatan dengan reaktor nuklear dan kilang pemprosesan semula.

Laman web IPFM turut mendedahkan bahawa aktiviti di tapak itu telah diperluas dan sedang giat dijalankan dengan kehadiran banyak kenderaan pembinaan.

Bagaimanapun, tujuan aktiviti pembinaan masih lagi belum diketahui.

Sementara itu, penyelidik program Sains dan Keselamatan Global di Princeton University, Pavel Podvig berkata, projek itu telah dilancarkan pada akhir tahun 2018 dan 2019, namun tarikh sebenar dimulakan juga masih belum diketahui.

Israel sememangnya menyembunyikan maklumat mengenai program senjata nuklear, namun negara penjajah itu dipercayai menyimpan kira-kira 90 senjata nuklear di gudangnya, menurut Persekutuan Saintis Amerika Syarikat (FAS).

FAS berkata, senjata nuklear dihasilkan daripada plutonium yang diperoleh di reaktor air di Dimona. – Agensi


Agong berkenan rasmi pembukaan Stesen Janakuasa Battersea

LONDON, 16 Rabiulawal 1444H, Khamis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Ahmad Shah Al-Musta’in Billah berkenan menyempurnakan majlis perasmian projek hartanah ikonik pelaburan Malaysia iaitu Stesen Janakuasa Battersea di Central London, menjelang pelancarannya kepada umum Jumaat ini.

Baginda diiringi Raja Permaisuri Agong Tunku Azizah Aminah Maimunah Iskandariah Almarhum Al-Mutawakkil Alallah Sultan Iskandar Al-Haj bersama Pesuruhjaya Tinggi Malaysia, Datuk Zakri Jaafar.

Keberangkatan tiba Al-Sultan Abdullah dan Tunku Azizah di Stesen Janakuasa Battersea disambut oleh Pengerusi Kumpulan Permodalan Nasional Bhd (PNB) Tun Arifin Zakaria, Menteri Kewangan Tengku Datuk Seri Utama Zafrul Tengku Abdul Aziz; Pesuruhjaya Tinggi Malaysia ke United Kingdom (UK) Datuk Zakri Jaafar; Menteri Pelaburan UK Dominic Johnson dan Menteri Dasar Perdagangan UK, Greg Hands.

Yang di-Pertuan Agong menyempurnakan pembukaan Stesen Janakuasa Battersea dengan menghidupkan semula kuasa secara simbolik di Dewan Turbin A — yang telah tidak aktif selama lebih 40 tahun dan kini akan menempatkan sebahagian daripada pusat beli-belah Stesen Janakuasa itu.

Baginda kemudiannya berkenan mencemar duli melancarkan plak memperingati lawatan — peringatan kekal akan hubungan kukuh antara Malaysia dan United Kingdom.

Hampir empat dekad selepas penutupannya, mercu tanda tersenarai Gred II* yang telah dipulihkan itu akan dibuka kepada orang ramai pada Jumaat, 14 Okt.

Pernah menjadi stesen janakuasa arang batu satu ketika dulu, ia kini bersedia untuk menjadi salah satu destinasi beli-belah dan riadah yang paling menarik di London.

Di bawah jagaan pemegang sahamnya – Sime Darby Property, S P Setia dan Kumpulan Wang Simpanan Pekerja (KWSP) sejak 2012, mercu tanda ikonik tersenarai Gred II* itu telah dipulihkan kembali kepada puncak kegemilangannya dahulu manakala ruang yang lebih luas telah berubah menjadi kawasan komuniti yang meriah dan rancak.

Pada 2019, syarikat pengurusan dana terkemuka Malaysia, PNB dan KWSP menjadi pemegang aset komersial jangka panjang bagi menjamin masa depan mercu tanda itu untuk generasi-generasi akan datang.

Sementara itu, Pesuruhjaya Tinggi Malaysia Datuk Zakri Jaafar berkata pembukaan semula Stesen Janakuasa Battersea adalah bukti keupayaan Malaysia dalam melaksanakan projek pembangunan utama di UK.

“Saya yakin kita akan melihat lebih banyak usaha ini pada masa hadapan. Saya mengucapkan tahniah kepada PNB, Sime Darby Property, S P Setia dan KWSP atas segala usaha mereka dalam memulihkan dan membangunkan semula Stesen Janakuasa Battersea.

“Ini adalah pencapaian cemerlang dan mewakili hubungan dua hala, ekonomi dan pelaburan yang erat antara Malaysia dan UK,” katanya.

Pengerusi Battersea Project Holding Company dan Pengarah Kanan Bebas Bukan Eksekutif Sime Darby Property Datuk Jagan Sabapathy pula berkata melalui kekuatan berterusan hubungan Malaysia-UK dan pengalaman luas para pemegang saham, konsortium itu telah berjaya menghidupkan semula ikon London.

“Bukan sahaja destinasi baharu dicipta daripada usaha menghidupkan semula stesen janakuasa yang tidak digunakan itu, malah komuniti yang berkembang maju telah pun wujud sejak pembukaan fasa pertama projek berkenaan, Circus West Village,” jelasnya.

Ketua Pegawai Eksekutif KWSP Datuk Seri Amir Hamzah Azizan berkata transformasi yang dahulunya stesen janakuasa arang batu kepada destinasi kediaman, runcit dan percutian/riadah holistik yang juga mampu membekalkan tenaga mampan menandakan ia satu pencapaian penting dalam sejarah pembangunan hartanah London.

“Sebagai pelabur institusi jangka panjang, kami berharap untuk menyaksikan Stesen Janakuasa Battersea berkembang maju sebagai hab komuniti dan perniagaan yang mampan,” katanya. – Bernama


China arah semua rakyatnya keluar dari Afghanistan

KABUL, 19 Jamadilawal 1444H, Rabu – China mengarahkan rakyatnya di Afghanistan segera meninggalkan negara itu secepat mungkin susulan kes serangan kumpulan militan di sebuah hotel, semalam.

Arahan yang dikeluarkan China memberi tamparan hebat kepada Taliban yang kini sedang mencari pelabur baharu daripada pihak luar.

Taliban mahu meningkatkan semula keadaan ekonomi negara selepas mengambil alih pentadbiran pada 2021.

Jurucakap Menteri Luar China, Wang Wenbin mengakui pihaknya terkejut dengan insiden di sebuah hotel terkenal – yang sering didiami ahli perniagaan China – apabila tiga lelaki bersenjata menyerang kawasan berkenaan.

Beijing menuntut supaya siasatan menyeluruh dilakukan dan menggesa Taliban mengambil langkah tegas bagi memastikan keselamatan penduduk, institusi dan projekdi Afghanistan.

Wang menambah, kedutaan China di Kabul menghantar pasukan ke lokasi kejadian bagi membantu mangsa termasuk menyediakan kemudahan penginapan kepada mangsa diserang.

“Memandangkan situasi keselamatan semasa di Afghanistan, Kementerian Luar Negeri sekali lagi menasihatkan warga China dan institusi di Afghanistan supaya berpindah dari Afghanistan secepat mungkin,” kata Wang.

Semalam, kumpulan Militan IS mengaku bertanggungjawab ke atas serangan di Hotel Longan di Kabul yang menyebabkan tiga penyerang terkorban dan sekurang-kurangnya dua tetamu hotel cedera.

Saksi melaporkan beberapa das tembakan turut kedengaran dengan keadaan asap tebal memenuhi ruang udara di kawasan hotel ketika pasukan bergegas ke lokasi kejadian. – Agensi

Pautan berkaitan;
https://ismaweb.net/2022/12/13/tiga-lelaki-bersenjata-serang-hotel-terkenal-di-kabul/


12 warga China ditahan tipu pelaburan saham

KUALA LUMPUR, 9 Rabiulawal 1442H, Isnin – Seramai 12 warga China termasuk dua wanita disyaki terbabit dalam sindiket penipuan pelaburan saham dalam talian yang menyasarkan pelabur dari negara berkenaan, ditahan dalam serbuan di sebuah hotel di ibu negara, Jumaat lalu.

Pengarah Jabatan Siasatan Jenayah Komersial Bukit Aman Datuk Zainuddin Yaacob berkata mereka yang ditahan berusia 23 hingga 37 tahun dengan sembilan daripada mereka tidak mempunyai dokumen perjalanan sah.

Beliau berkata siasatan mendapati sindiket itu beroperasi sejak tahun lepas dan kerap berpindah randah dengan menjadikan kondominium dan hotel mewah sekitar Lembah Klang sebagai pusat operasi.

“Mereka mempromosi dan mempengaruhi pelabur menggunakan skrip diberi ketua sindiket melalui aplikasi WeChat di mana mereka boleh menunjukkan keadaan pasaran saham semasa.

“Pada masa ini, tiada laporan mengaitkan sindiket ini dalam kalangan rakyat tempatan dengan mereka menggunakan fungsi WeChat Pay dan Alipay pada aplikasi tersebut untuk berurus niaga dengan pelanggan dari China tanpa bersemuka,” katanya pada sidang media di sini hari ini.

Beliau berkata sindiket itu mampu membayar gaji antara RM2,500 hingga RM4,000 sebulan kepada setiap ahlinya dan mereka juga mampu menyewa hotel dan kondominium mewah dengan bayaran RM9,000 sehingga RM13,000 sebulan.

Zainuddin berkata kesemua suspek kini direman bermula Sabtu lalu sehingga esok dan polis akan membuat permohonan melanjutkan tempoh reman tersebut.

Selain tujuh unit komputer riba dan 125 unit telefon bimbit, polis turut merampas wang tunai asing bernilai RM28,144, katanya

Berikutan itu, beliau berkata polis sedang mengesan seorang lelaki tempatan dipercayai mengawal sindiket berkenaan.

Katanya, kes disiasat mengikut Seksyen 420 Kanun Keseksaan kerana menipu, Seksyen 6(1) dan Seksyen 15 (1) Akta Imigresen 1958/1963 dan Peraturan 39(b) Peraturan-peraturan Imigresen 1963.

Dalam pada itu, beliau berkata seramai 617 individu ditahan menerusi 60 serbuan berhubung kegiatan jenayah menggunakan pusat panggilan di seluruh negara bermula awal Januari sehingga Jumaat lalu. – Bernama


Lima minggu berturut-turut Zionis halang solat Jumaat di Masjid Al-Aqsa

BAITULMAQDIS, 27 Rabiulakhir 1445H, Sabtu – Rejim Zionis terus mengenakan sekatan ketat ke atas rakyat Palestin dengan melarang penduduk itu memasuki Masjid Al-Aqsa bagi menunaikan solat Jumaat untuk minggu kelima secara berturut-turut.

Bagaimanapun, pegawai di Jabatan Wakaf di Baitulmaqdis memberitahu agensi berita Anadolu, hanya 4,000 rakyat Palestin yang majoritinya terdiri warga emas dibenarkan memasuki masjid berkenaan.

Pegawai yang enggan mendedahkan nama itu berkata, masjid berkenaan kelihatan lenggang susulan sekatan ketat oleh rejim Zionis yang membuat kawalan di seluruh persekitaran masjid berkenaan.

Sejak awal pagi lagi, pasukan rejim pengganas itu dikerahkan mengawal kawasan masjid termasuk di Kota Lama dan pintu utama menuju ke masjid.

Ratusan rakyat Palestin kelihatan terpaksa menunaikan solat Jumaat di jalanan berhampiran kawasan Kota Lama selepas dilarang memasuki Masjid Al-Aqsa.

Tentera rejim pengganas itu telah meluaskan serangan udara dan darat ke atas Semenanjung Gaza, yang berada di bawah serangan udara tanpa henti sejak 7 Oktober lalu. – Agensi


Penganggur didenda RM10,000 hina Nabi Muhammad ﷺ

KUALA LUMPUR, 1 Syaaban 1442H, Isnin -Akibat memuat naik hantaran bersifat jelik menghina Nabi Muhammad ﷺ dan agama Islam, seorang penganggur didenda RM10,000 atau penjara 12 bulan oleh Mahkamah Sesyen di sini hari ini.

Hakim M.M. Edwin Paramjothy menjatuhkan hukuman itu terhadap Mohd Zahrein Zakariah,  39, selaku Orang Kena Saman (OKS) selepas dia mengaku bersalah melakukan kedua-dua kesalahan tersebut.

Bagi setiap pertuduhan, mahkamah menjatuhkan hukuman denda RM5,000 atau penjara enam bulan, jika gagal membayar denda itu. OKS membayar denda.

Mengikut pertuduhan pertama dan kedua, Mohd Zahrein didakwa secara sedar membuat dan memulakan penghantaran komunikasi jelik sifatnya dengan niat untuk menyakitkan hati orang lain, melalui aplikasi Facebook menggunakan nama profil ‘Semar Tilem’.

Kedua-dua hantaran itu dibaca di UTC Keramat Mall, Jalan Datuk Keramat di sini, pada 11 pagi, 8 Mei 2019.

Pertuduhan dibuat mengikut Seksyen 233(1)(a) Akta Komunikasi dan Multimedia 1998 dan boleh dihukum mengikut Seksyen 233(3) akta sama yang memperuntukkan denda maksimum RM50,000 atau penjara hingga setahun atau kedua-duanya, dan boleh juga didenda selanjutnya RM1,000 bagi setiap hari kesalahan diteruskan selepas pensabitan.

Terdahulu, peguam L.A. Gomes yang mewakili OKS memohon hukuman denda minimum atas alasan anak guamnya telah insaf selain berjanji tidak akan mengulangi kesalahan sama.

Timbalan Pendakwa Raya, Noor Dayana Mohamad memohon mahkamah menjatuhkan hukuman setimpal sebagai pengajaran terhadap tertuduh dan orang awam.

“Mohon mahkamah mengambil kira tindakan OKS itu telah membuatkan kucar-kacir dalam kalangan umat Islam,” katanya. – Bernama


Prinsip keadilan tidak diterjemahkan dalam pentadbiran Anwar hari ini

BANGI, 15 Safar 1445H, Jumaat – Kerajaan Madani pimpinan Perdana Menteri, Datuk Seri Anwar Ibrahim didakwa gagal melaksanakan prinsip keadilan dalam pentadbiran.

Ketua Ulamak PAS Pusat, Zulkifli Ismail berkata, tidak ada gunanya sesuatu parti itu menggunakan nama ‘keadilan’ namun gagal untuk melaksanakan prinsip keadilan dalam pentadbirannya.

“Keadilan bukan hanya sekadar menjadi nama parti sahaja  namun wajar dilaksanakan dengan sepenuhnya dalam pentadbiran.

“Dalam sistem demokrasi apabila rakyat telah memilih pemimpinnya secara yang teratur dalam sistem pilihan raya, hendaklah pemimpin itu diiktiraf, dihormati dan diberi haknya secara adil dan sama rata.

“Malangnya tidak berlaku dalam kerajaan yang ada hari ini, yang menuntut supaya kita melakukan pengislahan politik, tetapi tidak menghormati demokrasi dan tidak menghormati pilihan rakyat,” katanya.

Beliau berkata demikian semasa berucap dalam ceramah kelompok Perikatan Nasional (PN) yang diadakan di UDM Haji Abdullah, Simpang Jeram, malam tadi.

Ahli Parlimen Jasin itu turut mendedahkan sehingga ke hari ini wakil pembangkang termasuk dirinya belum mendapat peruntukan bagi membantu masyarakat di kawasannya.

Katanya, sebagai pemimpin yang adil dan jujur dalam membawa Islam, sewajarnya Anwar perlu menterjemahkan dalam kepimpinan.

“Pemimpin yang adil, yang bercakap Islam, yang betul-betul jujur di dalam membawa Islam itu dan menterjemahkannya dalam kepimpinan, sepatutnya yang paling cepat untuk meluluskan peruntukan itu.

“Ini bagi memastikan ahli-ahli Parlimen ini dapat melaksanakan tanggungjawab mereka dan menyantuni rakyat dengan sebaik-baiknya,” ujar beliau.

Mengulas lanjut, beliau berkata, pengurusan kerajaan Pusat dilihat sangat berbeza dengan negeri-negeri Kedah, Perlis, Kelantan dan Terengganu yang adil dalam memberikan peruntukan sama rata kepada semua wakil rakyat.

“Kita tidak teragak-agak untuk memberi peruntukan kepada Ahli Dewan Undangan Negeri (ADUN) daripada pembangkang supaya mereka dapat memainkan tanggungjawab dan peranan mereka dengan baik,” katanya.

Justeru beliau mempersoalkan dimana keadilan dalam parti pimpinan Anwar itu yang langsung tidak menterjemahkan prinsip berkenaan.

Situasi berkenaan, katanya, hanya meresahkan rakyat apabila melihat pemimpin bercakap tidak serupa bikin dan menggunakan jawatan dan kedudukan untuk kepentingan mereka.


Wabak polio pertama selepas 30 tahun dikesan di Mozambique

MAPUTO, 19 Syawal 1443H, Jumaat – Pihak berkuasa kesihatan di Mozambique mengisytiharkan wabak virus polio liar dikesan selepas mengesahkan seorang kanak-kanak dijangkiti penyakit itu.

Ini menandakan kes import kedua virus polio liar di selatan Afrika tahun ini, selepas wabak di Malawi pada pertengahan Februari, kata Pejabat Serantau Pertubuhan Kesihatan Sedunia (WHO) untuk Afrika.

Satu-satunya kes setakat ini adalah yang pertama di negara berkenaan sejak 1992.

Kanak-kanak yang dijangkiti mula mengalami serangan lumpuh pada akhir Mac.

Analisis penjujukan genomik menunjukkan bahawa kes yang baru disahkan itu berkait dengan strain yang telah beredar di Pakistan pada 2019, sama seperti dilaporkan di Malawi pada awal tahun ini, kata WHO.

Polio disebarkan terutamanya melalui air dan makanan yang tercemar atau melalui sentuhan dengan individu dijangkiti.

Virus ini boleh membawa lumpuh dan berisiko kepada maut.

WHO memaklumkan bahawa kes di Mozambique dan Malawi tidak menjejaskan pensijilan bebas virus polio liar Afrika kerana strainnya bukan asli.

Afrika diisytiharkan bebas daripada polio liar asli pada Ogos 2020 selepas menghapuskan semua bentuk polio liar dari rantau itu.

“Pengesanan satu lagi kes virus polio liar di Afrika sangat membimbangkan, walaupun ia tidak mengejutkan memandangkan wabak baru-baru ini di Malawi.

“Bagaimanapun, ia menunjukkan betapa bahayanya virus ini dan seberapa cepat ia boleh merebak,” kata Pengarah Serantau WHO untuk Afrika, Dr Matshidiso Moeti.

Menurut WHO, siasatan sedang dijalankan di Mozambique untuk menentukan tahap risiko yang timbul membabitkan kes virus polio liar baharu itu serta tindak balas diperlukan.

Mozambique baru-baru ini menjalankan dua kempen vaksinasi besar-besaran – sebagai tindak balas kepada wabak di Malawi – di mana 4.2 juta kanak-kanak telah diberi vaksin terhadap penyakit itu.

Virus polio hanya endemik di Afghanistan dan Pakistan. Kanak-kanak di seluruh dunia kekal berisiko dijangkiti polio liar jenis 1 selagi virus tidak dihapuskan di kawasan terakhir ia menular. – Agensi


772,900 menganggur setakat Disember 2020

PUTRAJAYA, 26 Jamadilakhir 1442H, Isnin – Kadar pengangguran Malaysia meningkat kepada 4.5 peratus pada 2020, kadar tertinggi sejak 1993 yang merekodkan 4.1 peratus, menurut Jabatan Perangkaan Malaysia (DOSM).

Ketua Perangkawan, Datuk Seri Dr Mohd Uzir Mahidin berkata, pengangguran meningkat kepada 772,900 orang dengan kadar 4.8 peratus pada Disember 2020.

Manakala bilangan penduduk bekerja meningkat 0.1 peratus bulan ke bulan atau bersamaan dengan 19,300 orang kepada 15.22 juta orang selepas mencatatkan penurunan marginal pada bulan sebelumnya.

“Nisbah guna tenaga kepada penduduk yang menunjukkan kemampuan ekonomi untuk mewujudkan pekerjaan kekal pada 65.1 peratus,” katanya dalam kenyataan mengenai Statistik Tenaga Buruh Malaysia, Disember dan Suku Tahun Keempat 2020 yang dikeluarkan pada Isnin.

Beliau berkata, dari segi penduduk bekerja mengikut taraf pekerjaan, kategori pekerja yang merangkumi 77.6 peratus daripada jumlah guna tenaga, meningkat sebanyak 0.2 peratus atau 23,500 orang kepada 11.81 juta orang berbanding dengan angka pada bulan sebelumnya.

Sementara itu, kategori bekerja sendiri yang merangkumi 15.8 peratus penduduk bekerja, terus mencatatkan pengurangan bagi bulan ketiga sebanyak 0.6 peratus kepada 2.40 juta orang pada Disember 2020, katanya.

Beliau berkata, kumpulan ini terdiri daripada penerima gaji harian yang bekerja di pasar tani, pasar malam, gerai makanan, pekerja sambilan serta pekebun kecil.

Mohd Uzir berkata, bilangan penduduk bekerja yang tidak bekerja buat sementara waktu meningkat kepada 146,200 orang berbanding dengan angka pada November 2020 iaitu 142,000 orang disebabkan pelaksanaan fasa Perintah Kawalan Pergerakan sepanjang bulan tersebut selain cuti persekolahan dan cuti perayaan yang singkat.

“Kumpulan ini, yang berkemungkinan besar tidak dapat bekerja tidak dikategorikan sebagai penganggur kerana mereka mempunyai pekerjaan untuk dikembalikan,” katanya.

Beliau berkata, keadaan pasaran buruh pada Disember 2020 yang masih dipengaruhi oleh krisis kesihatan dan kesan ekonomi telah memperlahan momentum pemulihan pasaran buruh.

Oleh itu, pasaran buruh pada bulan itu kekal kompetitif dengan bilangan tenaga buruh meningkat seramai 27,800 orang kepada 15.99 juta orang daripada 15.96 juta pada November 2020, katanya.

Beliau berkata, Kadar Penyertaan Tenaga Buruh (KPTB) pada bulan itu adalah 68.4 peratus.

“Di samping itu, jumlah penduduk di luar tenaga buruh mencatatkan penurunan sebanyak 2,600 orang berbanding dengan angka pada November 2020 kepada 7.37 juta orang dengan komposisi terbesar adalah disebabkan bersekolah/latihan,” katanya.

Ketua Perangkawan itu juga menjelaskan mengenai kedudukan penawaran buruh pada suku keempat 2020 dengan berkata, keadaan pasaran buruh bertambah baik secara beransur-ansur dengan tenaga buruh dan guna tenaga terus meningkat berbanding suku sebelumnya, masing-masing mencatatkan 15.92 juta orang dan 15.16 juta orang.

“Pada suku keempat 2020, terdapat 533,700 orang yang bekerja kurang daripada 30 jam seminggu kerana keadaan kerja atau kerja yang tidak mencukupi berbanding dengan 403,800 orang pada suku ketiga 2020,” katanya.

Beliau berkata, daripada jumlah ini, 369,100 orang dikategorikan di bawah guna tenaga tidak penuh berkaitan masa disebabkan mereka bekerja kurang daripada 30 jam seminggu serta mampu dan sanggup untuk menerima tambahan jam bekerja (suku ketiga 2020: 300,800 orang).

“Golongan ini merangkumi 2.4 peratus daripada jumlah guna tenaga pada suku keempat 2020,” katanya.

Mohd Uzir berkata selain itu, guna tenaga tidak penuh berkaitan kemahiran yang terdiri daripada mereka yang berpendidikan tertiari, namun bekerja dalam kategori pekerjaan separuh mahir dan berkemahiran rendah merangkumi 1.89 juta orang atau 37.4 peratus daripada jumlah penduduk bekerja yang berpendidikan tertiari (suku ketiga 2020: 1.76 juta orang; 36.8 peratus).

Beliau berkata, bagi merumuskan kedudukan keseluruhan tenaga buruh sepanjang 2020 berdasarkan data purata suku tahunan, KPTB pada 2020 turun 0.3 mata peratus kepada 68.4 peratus (2019: 68.7 peratus.

Dalam tempoh yang sama, bilangan penduduk bekerja susut 0.2 peratus kepada 15.1 juta orang dengan penurunan kecil ini disebabkan oleh ketidaktentuan dalam pasaran buruh susulan krisis kesihatan dan ekonomi pada 2020, katanya.

Beliau berkata, berikutan negara mengalami permintaan buruh yang lebih perlahan pada 2020 disebabkan impak negatif pandemik COVID-19 maka bilangan penganggur mencatatkan pertambahan melebihi 200,000 orang.

“Krisis kesihatan telah memberi impak yang besar kepada tenaga buruh dan menyebabkan kadar pengangguran mencecah lebih 4.0 peratus berbanding kadar purata 3.0 peratus yang direkodkan dalam tempoh prakrisis,” katanya. -Bernama


Lebih 14 juta kes seluruh dunia, AS paling teruk terjejas

WASHINGTON, 26 Zulkaedah 1441H, Sabtu – Lebih 14 juta kes pandemik COVID-19 direkodkan di seluruh dunia setakat pagi ini, lapor Johns Hopkins University yang berpangkalan di Amerika Syarikat (AS).

AS kekal menjadi negara paling teruk dilanda wabak apabila mencatatkan 3.6 juta jangkitan, manakala lebih 139,100 kematian.

Brazil pula mempunyai jumlah kes dan kematian COVID-19 terbesar di Amerika Latin – antara jangkitan kedua tertinggi di seluruh dunia – melebihi dua juta orang.

Data kementerian Kesihatan menunjukkan terdapat lebih 45,000 kes jangkitan baharu termasuk 1,300 kematian dalam tempoh 24 jam.

Pakar Hospital Albert Einstein di Sao Paulo, Jean Gorinchteyn berkata, jumlah itu jauh lebih rendah berbanding angka sebenar kerana ujian tidak dilakukan secara meluas.

Selain itu, India, Russia, Peru, Afrika Selatan dan Mexico juga antara negara yang paling teruk dilanda wabak.

Pandemik COVID-19 di India melonjak sejak beberapa minggu kebelakangan ini dan sudah merebak ke luar bandar besar.

Pakar meramalkan, angka sejuta jangkitan di negara itu adalah rendah, jumlahnya dijangka meningkat dengan ketara kerana penduduknya saja sudah mencecah 1.3 bilion.

Sementara itu, sembilan negara merekodkan kes positif melebihi 200,000 ialah United Kingdom, Iran, Sepanyol, Pakistan, Itali, Arab Saudi, Turki, Perancis dan Jerman.

Lima lagi negara merekodkan angka lebih daripada 100,000 ialah Bangladesh, Colombia, Kanada, Qatar dan Argentina. – Agensi


23 lagi jemaah umrah terkandas selamat tiba di Malaysia

BANGI, 17 Rabiulakhir 1444H, Sabtu – Seramai 23 lagi jemaah umrah Malaysia yang terkandas di Arab Saudi telah selamat tiba di tanah air hari ini, menurut Kementerian Luar Negeri.

Dalam kenyataan hari ini, kementerian berkata, kesemua mereka tiba di Lapangan Terbang Antarabangsa Kuala Lumpur (KLIA) pada jam 1.20 tengah hari ini, menerusi penerbangan Malaysia Airlines dari Jeddah, Arab Saudi.

Menurut kementerian, dengan ketibaan ini, kerajaan Malaysia telah membawa pulang kesemua 63 jemaah umrah yang terkandas di Arab Saudi sejak Jun 2022.

“Kumpulan pertama seramai 36 orang telah tiba pada 4 November 2022 diikuti dengan kumpulan kedua seramai empat orang yang tiba pada 7 November yang lalu.

“Urusan membawa pulang jemaah umrah yang terkandas ini telah dilaksanakan dengan mematuhi peraturan dan undang-undang yang ditetapkan oleh kerajaan Arab Saudi,” katanya.

Sehubungan itu, kerajaan Malaysia merakamkan penghargaan kepada semua pihak yang telah terlibat dalam membantu usaha berkenaan.

Pada masa sama, kementerian turut menasihatkan rakyat Malaysia untuk sentiasa mematuhi dan menghormati undang-undang negara tuan rumah bagi mengelakkan sebarang kesulitan ketika berada di luar negara.


Letupan Beirut: PM Lubnan letak jawatan, akui rasuah jadi punca

BEIRUT, 21 Zulhijjah 1441H, Selasa – Kerajaan Lubnan akhirnya tumbang selepas Perdana Menteri, Hassan Diab menyalahkan amalan rasuah sebagai punca kepada tragedi letupan dasyat di Pelabuhan Beirut, minggu lalu.

Presiden Lubnan, Michel Aoun menerima peletakan jawatan Hassan Diab semalam, dan meminta anggota kerajaan kekal menggalas jawatan sementara sehingga Kabinet baharu dibentuk.

Ketegangan memuncak di negara itu berikutan tragedi letupan besar di pelabuhan Beirut yang mengorbankan kira-kira 200 orang, dan mencederakan 6,000 yang lain – menurut jumlah terbaharu.

“Tragedi itu adalah kesan daripada rasuah yang lebih besar dari negeri. Dengan ini, saya mengumumkan peletakan jawatan daripada kerajaan. Semoga Tuhan melindungi Lubnan,” kata Hassan Diab.

Keputusan itu dibuat ketika negara berdepan protes ribuan penunjuk perasaan yang menuntut pengunduran kerajaan, kerana bertanggungjawab dalam insiden berkenaan.

Protes berkenaan bertukar ganas sejak hujung minggu lalu, apabila 728 orang cedera dan seorang anggota polis terbunuh.

Dalam kejadian 4 Ogos lalu, pihak berkuasa mengesahkan letupan berpunca daripada 2,750 tan ammonium nitrat yang disimpan secara tidak selamat di pelabuhan berkenaan sejak enam tahun lalu.

Kebanyakan rakyat Lubnan menyalahkan rasuah dan kegagalan kerajaan, sehingga menyebabkan tragedi letupan yang membawa kepada kerugian AS$15 bilion dan 300,000 orang hilang tempat tinggal. – Agensi


Israel serang lapangan terbang Aleppo

DAMSYIK, 12 Safar 1445H, Selasa – Rejim Zionis Israel melancarkan serangan udara terhadap Lapangan Terbang Antarabangsa Aleppo di utara Syria, menyebabkan operasinya terjejas.

Agensi berita SANA memetik sumber tentera berkata, pesawat pejuang Israel melepaskan peluru berpandu daripada Laut Mediterranean, barat bandar Latakia di pantai Syria dan menyasarkan Lapangan Terbang Antarabangsa Aleppo.

Serangan itu menyebabkan kerosakan teruk pada landasan lapangan terbang dan mengakibatkan ia tidak beroperasi, kata sumber itu.

Setakat ini, belum ada laporan mengenai angka kematian.

Kementerian Pengangkutan Syria berkata, penerbangan berjadual telah dilencongkan dari Lapangan Terbang Antarabangsa Aleppo ke lapangan terbang Damsyik dan Lattakia berikutan serangan Israel.

Tiada komen Israel mengenai laporan itu.

Israel berulang kali melakukan serangan ke atas Syria yang menyasarkan tentera rejim Bashar al-Assad dan kumpulan yang bergabung dengan Iran.

Syria dilanda perang saudara sejak awal 2011 apabila rejim Assad bertindak ganas terhadap protes prodemokrasi.

Menurut anggaran Pertubuhan Bangsa-Bangsa Bersatu (PBB), ratusan ribu orang terbunuh dan lebih 10 juta orang kehilangan tempat tinggal. – Agensi


PKPB: Johor benarkan solat Jumaat ikut kapasiti

JOHOR BAHRU, 26 Rabiulawal 1442H, Khamis – Kerajaan negeri Johor membenarkan pelaksanaan solat Jumaat dan solat fardu berjemaah lima waktu di semua masjid dan surau di negeri ini mulai esok, sepanjang tempoh pelaksanaan Perintah Kawalan Pergerakan Bersyarat (PKPB).

Pengerusi Jawatankuasa Hal Ehwal Agama Islam Johor Tosrin Jarvanthi berkata pelaksanaannya juga kekal terhad mengikut satu pertiga kapasiti masjid dan surau yang diberikan kebenaran solat Jumaat, dengan mematuhi penjarakan fizikal.

Beliau berkata peraturan itu turut terpakai di semua zon yang diklasifikasi merah, kuning atau hijau, kecuali kawasan yang dikenakan Perintah Kawalan Pergerakan Diperketatkan (PKPD), dan kanak-kanak berumur 10 tahun ke atas juga dibenarkan untuk menunaikan solat Jumaat serta solat berjemaah.

Katanya pada masa sama urusan berkaitan nikah, cerai dan rujuk dibenarkan, namun ia hendaklah dilaksanakan di Pejabat Kadi Daerah sahaja sepanjang tempoh PKPB.

“Kursus pra-perkahwinan di negeri ini hendaklah dibuat secara dalam talian sahaja dan kursus secara bersemuka ditangguhkan,” katanya kepada pemberita dalam sidang media, yang turut dihadiri Mufti Johor Datuk Yahya Ahmad dan Penasihat Majlis Agama Islam Negeri Johor (MAINJ) Datuk Noh Gadut, di sini hari ini.

Katanya semua perhimpunan bagi program pengimarahan hanya dibenarkan bagi zon hijau dan kuning mengikut tempoh waktu, satu pertiga kapasiti dan prosedur operasi standard (SOP) yang ditetapkan, namun sebarang jamuan tidak dibenarkan, dan jika diadakan ia perlu dibuat secara bungkusan.

Sementara itu bagi pengurusan dan pengebumian jenazah serta ziarah tanah perkuburan, Tosrin berkata ia turut tertakluk kepada SOP yang ditetapkan, antaranya urusan ziarah ke tanah perkuburan dihadkan kepada 15 minit, dan pelaksanaan urusan jenazah di masjid serta surau hendaklah tidak melebihi lima orang termasuk ahli waris dan kariah.

“Pengurusan pengebumian pula dibenarkan dihadiri 50 orang waris sahaja bagi zon hijau dan kuning, manakala zon merah hanya 20 orang sahaja,” katanya.

Dalam perkembangan lain Tosrin berkata Jabatan Agama Islam Negeri Johor (JAINJ) telah mengeluarkan surat perintah kepada Hizbut Tahrir Malaysia (HTM) bagi memanggil tiga individu dari pergerakan berkenaan untuk tampil memberi penerangan kepada Bahagian Penguatkuasa JAINJ.

Surat perintah itu dikeluarkan oleh Bahagian Penguatkuasa JAINJ sebanyak dua kali dalam tempoh dua minggu lepas, dan yang terbaru lima hari lepas, namun pihak HTM sehingga kini tidak memberi sebarang maklum balas.

Tosrin berkata sekiranya kumpulan ini masih tidak beri maklum balas, pihaknya akan berbincang dengan JAINJ dan pihak berkaitan bagi mengenal pasti tindakan seterusnya yang boleh diambil terhadap mereka.

“HTM ini tidak berdaftar serta lantang dalam media sosial, kita tidak akan membalas (kenyataan) mereka.. kita akan bertindak jika ada pergerakan yang ketara, termasuk sekiranya ada ceramah dan sebagainya. Setakat ini, kumpulan ini masih terkawal dan tiada pergerakan di negeri ini,” katanya.

Baru-baru ini, Ketua Polis Johor Datuk Ayob Khan Mydin Pitchay mendedahkan pihaknya akan berkolaborasi secara rapat dengan JAINJ untuk menggempur pusat-pusat kumpulan fahaman itu di negeri ini. – Bernama


Pengebom Istanbul tinjau tempat serangan 9 hari sebelum kejadian

ISTANBUL, 24 Rabiulakhir 1444H, Sabtu – Rakaman kamera litar tertutup (CCTV) yang baru dikeluarkan menunjukkan pengebom Istanbul, Ahlam Albashir berada berhampiran tempat serangan pengganas lebih seminggu sebelum kejadian.

Rakaman menunjukkan Ahlam meninjau Jalan Istiklal yang sibuk di Istanbul sebelum melakukan serangan pada 13 November yang membunuh enam orang, termasuk kanak-kanak, dan mencederakan 81 yang lain.

Dalam rakaman dari 4 November, Ahlam memakai seluar jeans dan bertudung dan berjalan di sekitar jam 5:30 petang waktu tempatan.

Dia juga membawa bunga mawar di tangannya, sama seperti yang dia lakukan pada hari serangan.

Polis Turki berkata, Ahlam telah mengaku melakukan serangan itu dan dilatih oleh kumpulan Kurdish di Syria. Dia memasuki Turkiye secara haram dari Afrin, Syria. – Agensi

Pautan berkaitan;


PATI di depot tahanan imigresen dijaga baik

SIK, 5 Zulhijjah 1441H, Ahad – Ditatang bagai minyak yang penuh, itu perumpamaan tepat bagi menggambarkan layanan kerajaan terhadap pendatang tanpa izin, yang ditahan di Depot Tahanan Imigresen (DTI), kerana menceroboh negara ini.

Mereka yang jelas adalah pendatang haram, tetapi diberikan kemudahan kesihatan, makan dan minum empat kali sehari, serta beberapa keperluan lain, bagi memastikan hak asasi manusia terpelihara sebelum warga asing ini dihantar pulang, ke negara masing-masing.

Seorang wanita Indonesia dikenali sebagai Siti, 40, berkata, beliau diberikan layanan yang baik oleh pihak Imigresen, meskipun masuk ke negara ini secara tidak sah melalui jalan laut.

“Di tempat ini kami (warga asing) diberi makan secukupnya…saya masuk Malaysia sebab ingin bekerja untuk sara anak perempuan umur dua tahun, yang ditinggalkan di Indonesia,” katanya ketika ditemui Bernama di DTI Belantik di sini, semasa liputan media eksklusif Op Benteng.

Op Benteng adalah operasi khas di bawah Pasukan Petugas Kebangsaan (NTF), melibatkan beberapa pasukan keselamatan seperti ATM, Polis Diraja Malaysia, Agensi Penguatkuasaan Maritim Malaysia, Agensi Keselamatan Sempadan Malaysia (Aksem), untuk mengawal ketat sempadan negara daripada dibolosi pendatang tanpa izin.

Tinjauan di depot itu mendapati, terdapat seorang pegawai perubatan bertugas di tempat itu dari pukul 8 pagi hingga 5 petang, bagi memberi rawatan kepada warga asing yang tidak sihat, dan terdapat ruang pondok telefon disediakan, untuk membolehkan tahanan menghubungi ahli keluarga.

Sementara itu, tahanan lelaki warga Myanmar dikenali sebagai Kyau, 23, pula memuji layanan pihak Imigresen terhadap semua warga asing, yang berada di Depot Tahanan.

“Di sini semua cukup, makan minum semua dijaga…saya kena tahan tahun lepas (2019) kerana tidak ada dokumen sah, dan sekarang sedang tunggu untuk dihantar balik ke Myanmar.

“Saya dulu masuk Malaysia dengan berjalan kaki dari Myanmar dan Thailand,…sampai di sempadan Malaysia saya perlu bayar lebih RM2,000 untuk masuk,” katanya yang fasih berbahasa Melayu.

Dalam pada itu, Pengarah Imigresen Kedah Zuhair Jamaluddin berkata, kerajaan membelanjakan lebih RM3 juta setahun, untuk kos makan dan minum pendatang tanpa izin, yang berada di depot tahanan.

“Kalau ada tahanan yang tidak sihat kami rawat di depot, tetapi jika libatkan penyakit serius, mereka akan dibawa ke hospital berdekatan, untuk rawatan.

“Sebagai contoh ada kes kelahiran di depot tahanan dan pihak imigresen bantu tahanan, dengan memberikan kemudahan yang sewajarnya,” katanya.

Zuhair berkata ketika ini, 1,187 pendatang tanpa izin berada di DTI Belantik dan proses penghantaran pulang mereka ini sedang dilaksanakan, dengan kerjasama kedutaan masing-masing. – Bernama


Israel beku pindahan hasil cukai bulanan AS$188 juta Palestin

TEL AVIV, 16 Rabiulakhir 1445H, Selasa – Kerajaan negara haram Israel membekukan pemindahan hasil cukai berjumlah AS$188 juta setiap bulan kepada Pihak Berkuasa Palestin (PA).

Menteri Kewangan Israel, Bazalel Smotrich berkata, dana itu dibekukan kerana kegagalan PA yang berpangkalan di Ramallah mengutuk serangan rentas sempadan oleh pejuang Hamas ke wilayah Israel pada 7 Oktober lalu.

“PA tidak sepatutnya mengelak daripada tindakan biadab ini, dan pegawai dalam Pihak Berkuasa malah menyatakan sokongan terhadap pembunuhan beramai-ramai yang mengerikan itu.

“Malah, PA bertindak membawa Israel ke Mahkamah Jenayah Antarabangsa dan Mahkamah Keadilan Antarabangsa,” katanya.

Smotrich, Menteri Kabinet sayap kanan berkata demikian dalam surat kepada Perdana Menteri, Benjamin Netanyahu seperti dipetik oleh The Jerusalem Post.

Setakat ini, tiada maklum balas daripada PA mengenai tindakan rejim itu.

Hasil cukai – yang dikenali di Palestin dan Israel sebagai maqasa – dikutip oleh kerajaan Israel bagi pihak PA atas import dan eksport Palestin.

Israel, sebagai balas memperoleh komisen sebanyak tiga peratus daripada hasil yang dikutip.

Hasil cukai yang dikutip dianggarkan sekitar AS$188 juta setiap bulan, yang mewakili sumber pendapatan utama bagi PA. – Agensi


Relawan Muda ISMA bantu hantar 1 juta liter air kepada mangsa banjir

KUALA LUMPUR, 1 Jamadilakhir 1442H, Khamis – Relawan Muda Ikatan Muslimin Malaysia (ISMA) bekerjasama dengan Pengurusan Air Pahang Berhad (PAIP) membantu membekalkan satu juta liter bekalan air bersih kepada mangsa banjir yang terjejas di Pahang.

Ketua Koordinator Bencana Relawan Muda ISMA, Mohd Soufi Annual berkata, kerjasama berkenaan diharap dapat mengatasi masalah sedang dihadapi dari sudut pengurusan penghantaran tangki air statik dan lori tangki air ke Pahang.

Beliau berkata, buat permulaan pihaknya membantu menguruskan penghantaran dua lori tangki berkapasiti 70,000 liter air bagi kegunaan PAIP untuk membawa air bersih ke beberapa rumah air di sekitar kawasan terjejas.

“Sepuluh tangki air statik berkapasiti 2,000 liter dihantar ke Raub hasil sumbangan Yayasan Maghfirah dan Aman Palestin. Setakat semalam, dianggarkan sebanyak 210,000 liter air sudah disalurkan ke seluruh negeri Pahang,” katanya dalam satu kenyataan hari ini.

Sementara itu, Timbalan Ketua Pegawai Eksekutif PAIP, Roslan Abdul Rahman berkata, hari ini pihak Relawan Muda ISMA akan membawa 60 tangki air statik yang dipinjamkan oleh Pengurusan Air Selangor ke Temerloh dan Pekan yang memanfaatkan sebanyak 200,000 mangsa banjir di seluruh negeri Pahang.

“Hari ini pihak Pengurusan Air Selangor sudi meminjamkan tangki air statik dan kita sedang menguruskan penghantaran ke penempatan sementara mangsa banjir.

“Kami juga ingin mengucapkan terima kasih kepada Air Selangor, ISMA dan Yayasan Maghfirah kerana membantu PAIP, kami mengalu-alukan bantuan,” katanya ketika ditemui semasa proses penghantaran tangki air statik menggunakan empat buah treler panjang di pejabat Pengurusan Air Selangor Selayang. – Bernama


Rejim haram Zionis terus kejam tembak mati penduduk Palestin

RAMALLAH, 8 Syawal 1443H, Isnin – Tentera Israel menembak mati seorang lelaki Palestin berhampiran penghadang Tebing Barat yang diduduki pada Ahad.

Bahkan seorang lagi terbunuh selepas menyusup masuk ke penempatan haram Yahudi di dalam wilayah yang diduduki, kata tentera Israel.

Insiden itu seiring dengan tikaman seorang anggota polis di Baitulmaqdis, berlaku beberapa jam selepas tentera Israel menahan dua rakyat Palestin yang disyaki membunuh tiga orang warga Israel di bandar Elad ultra-Ortodoks Yahudi pada Hari Kemerdekaan Israel Khamis lalu.

Tentera Israel mendakwa, seorang warga palestin ditembak semalam selepas askar ternampak suspek yang cuba melintasi pagar keselamatan secara haram di kawasan bandar Tulkarm, Tebing Barat.

“Askar terbabit bertindak menahan suspek mengikut prosedur operasi standard, menggunakan tembakan langsung,” kata jurucakap tentera.

Kementerian Kesihatan Palestin mengesahkan lelaki berkenaan dibunuh.

Beberapa jam kemudian, tentera berkata, seorang orang awam menembak seorang warga Palestin yang bersenjatakan pisau yang memecah masuk ke penempatan Tekoa di Tebing Barat.

Kementerian Kesihatan Palestin mengesahkan, seorang warga Palestin berusia 17 tahun terbunuh di lokasi kejadian.

Juga pada Ahad, polis Israel mendakwa, seorang warga Palestin menikam salah seorang pegawai mereka di luar Kota Lama Baitulmaqdis dan ditembak.

Kedua-duanya yang mengalami kecederaan sedang dirawat. – Agensi


Buruh dera dua anak dipenjara 22 tahun

TAWAU, 15 Ramadan 1442H, Selasa – Seorang buruh ladang dijatuhi hukuman penjara 22 tahun oleh Mahkamah Sesyen di sini hari ini selepas mengaku bersalah atas dua pertuduhan mendera dua anak kandungnya pada bulan lepas.

Hakim Awang Kerisnada Awang Mahmud memerintahkan tertuduh warga Indonesia Nasir Basir, 26, menjalani hukuman penjara 11 tahun bagi setiap pertuduhan dan semua hukuman penjara itu berjalan secara berasingan bermula hari ini.

Nasir didakwa mendedahkan anak perempuannya berusia lima tahun dengan kemungkinan menyebabkan mengalami kecederaan fizikal serta kesan gangguan emosi di sebuah perumahan pekerja Ladang Giram, Divisyen Ulu Balung, Jalan Tawau-Kunak di sini pukul 3 petang, pada 13 Mac lepas.

Bagi pertuduhan kedua, tertuduh didakwa melakukan kesalahan sama terhadap anak lelakinya berusia tiga tahun di tempat, masa dan tarikh sama.

Tertuduh didakwa mengikut Seksyen 31 (1) (a) Akta Kanak-kanak 2001 yang memperuntukkan hukuman denda maksimum RM50,000 atau penjara maksimum 20 tahun atau kedua-duanya.

Dalam rayuan, Nasir yang tidak diwakili peguam memohon mahkamah mengurangkan hukuman kerana ketika kejadian itu dia berasa tertekan kerana masalah rumah tangga selain perlu menjaga dua anaknya sendiri sejak isterinya melarikan diri.

Terdahulu, Timbalan Pendakwa Raya Kershanathan Pathmanathan memohon mahkamah menjatuhkan hukuman yang setimpal berikutan kesalahan yang dilakukan tertuduh adalah serius dan berat.

Media sebelum ini melaporkan dua beradik didera dengan cara dipijak beberapa kali dan diugut dengan senjata tajam oleh bapa mereka dan kejadian yang sengaja dirakam tertuduh menerusi dua rakaman video menggunakan telefon bimbit berdurasi 26 minit dan 16 saat kemudian tular pada 14 April lepas. -Bernama


Bekalan darah di HRPZ II kritikal, mampu bertahan 3 hari sahaja

KOTA BHARU, 3 Jamadilakhir 1442H, Sabtu – Bekalan darah di Hospital Raja Perempuan Zainab II (HRPZ II) kini berada dalam keadaan kritikal dan hanya mampu bertahan hingga tempoh tiga hari sahaja, kata Pengarahnya Datuk Dr Selasawati Ghazali.

Beliau berkata ini berikutan pihaknya tidak dapat mengadakan program derma darah secara meluas memandangkan keadaan semasa yang menyebabkan pelaksanaan program perlu dihadkan.

“Sebelum ini, kita sering mengadakan program derma darah dengan penglibatan pelajar-pelajar dari universiti dan kolej selain program-program di pasar raya untuk mengutip bekalan darah namun disebabkan keadaan semasa seperti pelaksanaan Perintah Kawalan Pergerakan (PKP) dan PKP Bersyarat (PKPB) baru-baru ini kita tidak dapat mengadakan penganjuran tersebut.

Susulan itu, kutipan darah kini hanya tertumpu kepada mereka yang datang ke hospital sekali gus menyebabkan bekalan darah kita sangat kritikal. Saya merayu kepada rakyat Kelantan untuk datang ke hospital bagi menderma darah kerana pihak kami tidak boleh mengadakan program yang besar di luar ketika ini,” katanya kepada Bernama.

Beliau ditemui pada Majlis Amal Mega Blood Donation 2021 Semarak Kasih Amal di Jabatan Perubatan Transfusi HRPZII di sini, hari ini, yang turut dihadiri Pengarah Jabatan Amal Negeri Kelantan Aliman Ismail dan dan Ketua Unit Perubatan Transfusi HRPZ II Dr Rahimah Abdul Wahab.

Terdahulu lebih 100 sukarelawan daripada Jabatan Amal Negeri Kelantan hadir menderma darah secara berperingkat dengan mematuhi prosedur operasi standard (SOP) yang telah ditetapkan.

Mengulas lanjut, Dr Selasawati berkata pihaknya memerlukan secara purata sebanyak 80 hingga 100 beg darah setiap hari bagi memenuhi keperluan sebanyak 12 hospital iaitu sembilan hospital Kementerian Kesihatan Malaysia (KKM) dan tiga hospital swasta di seluruh Kelantan.

“Masih ramai pesakit memerlukan bekalan darah seperti pesakit talasemia, pesakit yang perlu menjalani pembedahan kecemasan, pesakit trauma dan ibu-ibu mengandung yang ketumpahan darah, menyebabkan pihak hospital perlu sentiasa bersedia dengan semua bekalan jenis darah iaitu jenis O, AB, A, dan sebagainya.

Namun, kita juga berharap dengan pelaksanaan PKP ini, ia dapat mengurangkan kes trauma ataupun kemalangan yang berlaku, sekali gus dapat menurunkan permintaan keperluan darah,” katanya.

Sementara itu, Dr Rahimah berkata masyarakat tidak perlu khuatir dan risau untuk ke hospital bagi menderma darah memandangkan pihaknya telah mengambil langkah pencegahan penularan wabak COVID-19 selain ia diadakan mengikut SOP yang ketat.

“Mereka yang ingin menderma boleh mengunjungi pusat transfusi darah HRPZ II setiap Ahad hingga Khamis dari pukul 8 pagi hingga 5 petang. Petugas kesihatan turut mengenakan peralatan pelindungan diri, selain penderma juga diwajibkan memakai pelitup muka setiap masa dan katil penderma dijarakkan sekurang-kurangnya satu meter.

“Bagaimanapun, penderma dari zon merah dan mereka yang bergejala tidak dibenarkan untuk menderma dan mereka juga perlu mengisytiharkan sama ada mereka mempunyai kontak rapat dengan pesakit positif COVID-19 atau tidak dan juga sejarah perjalanan sekiranya ada,” jelasnya. – Bernama


Saya tak campur kes Zahid: Anwar

JAKARTA, 20 Safar 1445H, Rabu – Datuk Seri Anwar Ibrahim menegaskan beliau tidak campur tangan berhubung keputusan mahkamah untuk melepas tanpa membebaskan (DNAA) Timbalan Perdana Menteri, Datuk Seri Dr Ahmad Zahid Hamidi, daripada semua 47 pertuduhan dihadapinya.

Perdana Menteri berkata, peguam negara mempunyai kuasa sepenuhnya dalam mengendalikan kes tersebut.

“Jaksa agung (peguam negara) ada wewenang (kuasa) sepenuhnya dan diberikan alasan-alasan. Saya berikan wewenang kepada jaksa agung, kerana dia bicara tentang 200 halaman permohonan baharu oleh Datuk Seri (Ahmad) Zahid.

“…ini keputusan jaksa agung jadi saya tidak campur,” katanya apabila ditanya media tempatan mengenai isu tersebut selepas Program Temu Anwar di sini malam tadi.

Ketika ditanya sama ada keputusan tersebut akan memberi persepsi tidak baik terhadap kerajaan, Anwar berkata, ia tidak menjejaskan kredibiliti kerajaan dan menegaskan beliau tetap dengan pendiriannya yang keras membanteras rasuah.

Semalam, Mahkamah Tinggi Kuala Lumpur memutuskan untuk melepas tanpa membebaskan Ahmad Zahid daripada semua 47 pertuduhan pecah amanah, rasuah dan pengubahan wang haram yang berkaitan dengan dana Yayasan Akalbudi.

Hakim Datuk Collin Lawrence Sequerah membuat keputusan itu, selepas mendengar 11 alasan yang dikemukakan oleh Timbalan Pendakwa Raya Datuk Mohd Dusuki Mokhtar, untuk menghentikan prosiding kes berkenaan.

Ahmad Zahid sebelum ini telah menghantar surat representasi setebal 200 muka surat kepada Pejabat Peguam Negara (AGC), sebagai asas pertimbangan supaya pertuduhan terhadapnya digugurkan.

Surat representasi pertama dikemukakan pada Januari lepas, manakala yang terbaru, lengkap dengan fakta dan bukti baharu, dihantar kepada AGC pada Februari. – Bernama


Taliban wajibkan wanita pakai burqa

KABUL, 7 Syawal 1443H, Ahad – Taliban memperkenalkan semula langkah kontroversi daripada pemerintahannya pada 1995 hingga 2001 berkaitan pemakaian bagi wanita Afghanistan.

Semalam, kerajaan Taliban mengeluarkan dekri melarang wanita meninggalkan rumah mereka tanpa memakai burqa – pakaian yang menutup mereka dari kepala hingga kaki.

Kementerian bagi Penyebaran Kebajikan dan Pencegahan Maksiat melancarkan draf undang-undang berkaitan pakaian itu, dan telah diluluskan melalui dekri yang ditandatangani oleh pemimpin tertinggi Taliban, Mawlawi Hibatullah Akhundzada.

Dalam dekri itu, mana-mana pakaian yang menutup badan wanita boleh diterima dengan syarat ia tidak ketat atau nipis sehingga mendedahkan tubuh, kata jurucakap kementerian, Akif Muhajir.

Katanya, pakaian yang boleh diterima adalah menutup seluruh badan, dan undang-undang itu turut termaktub kepada remaja perempuan yang sudah akil baligh berusia antara 10 hingga 13 tahun.

Taliban melihat burqa sebagai pakaian tradisional tertua dan pakaian terbaik buat wanita, dan pernah menguatkuasakannya ketika memerintah Afghanistan dari 1995 hingga 2001.

Muhajir berkata, jika penjawat awam tidak menghormati undang-undang yang diperkenalkan semula itu, mereka boleh dipecat.

“Mereka akan diberi amaran pada fasa pertama, tetapi jika masih tidak mengikut undang-undang, mereka akan dipecat,” katanya.

Katanya, syarat yang sama akan dikuat kuasakan di institusi pendidikan – yang telah ditutup sejak Taliban mengambil alih semula kuasa pada Ogos lalu.

Ditanya mengenai negara asing yang membangkitkan kebimbangan mengenai sekatan ke atas kebebasan wanita, Muhajir berkata, mereka tiada hak untuk mempersoalkan tindakan Taliban mewajibkan burqa sebagaimana tindakan mereka melarang pemakaian di negara Barat.

Di bawah undang-undang itu, penjaga lelaki bagi mana-mana wanita yang tidak bertudung atau burqa akan dikenakan hukuman.

Sekiranya berlaku pelanggaran berulang, penjaga akan dipanggil ke jabatan sebelum ke mahkamah bagi memutuskan hukuman.-  Agensi


Zionis ancam potong bekalan elektrik di Tebing Barat

BAITULMAQDIS, 18 Zulkaedah 1441H, Jumaat – Rejim pengganas Israel sekali lagi bertindak melampau apabila mengancam untuk memotong bekalan tenaga elektrik di beberapa bandar Palestin di Tebing Barat.

Menteri Kerajaan Tempatan Palestin, Majdi al-Saleh berkata, tindakan itu sebagai alasan kononnya pemimpin Palestin tidak memberi sokongan kepada rejim Zionis, yang merancang untuk merampas sebahagian besar wilayah yang diduduki.

Dalam satu kenyataan, Majdi mengutuk sekeras-kerasnya tindakan agresif negara haram itu.

Beliau berkata, Israel sengaja mengambil kesempatan ketika situasi epidemiologi COVID-19 menghantui seluruh dunia.

Majdi turut menyeru organisasi hak asasi manusia dan Palang Merah untuk campur tangan bagi menghentikan perbuatan biadab Israel, yang sekali gus mengganggu kelancaran kemudahan kesihatan pada waktu genting.

Sementara itu, rejim Zionis telah memberitahu 47 Pihak Berkuasa Tempatan bahawa bekalan elektrik akan diputuskan di kawasan mereka.

Sebelum ini, negara tidak diiktiraf itu telah memutuskan bekalan elektrik di beberapa bandar termasuk Tafooh dan Bani Naim di Hebron serta Jenin.

Tindakan itu mengakibatkan gangguan kerja di pusat kesihatan yang digunakan untuk menguji dan merawat pesakit COVID-19.

Selain itu, Datuk Bandar Yaabad di Jenin berkata, rejim Zionis memberi alasan pemotongan bekalan elektrik di kawasan itu disebabkan bil yang masih belum dibayar.

Bagaimanapun, Datuk Bandar menyangkal tuduhan itu, sambil berkata bahawa majlis perbandaran memiliki semua dokumen rasmi, yang membuktikan segala bil telah dijelaskan. -Agensi


TH utamakan bakal jemaah haji bermula tahun 2020

BANGI, 17 Jamadilakhir 1444H, Selasa – Lembaga Tabung Haji (TH) akan mengutamakan bakal jemaah haji untuk tahun 2020, 2021 dan 2022, yang masih menunggu giliran disebabkan pandemik COVID-19, sebelum diikuti bakal haji giliran tahun 2023.

Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata, ini berdasarkan sistem pendaftaran haji berasaskan prinsip yang didahulukan.

Katanya, TH akan mengeluarkan surat tawaran bagi menunaikan haji tidak lama lagi.

“TH menyambut baik keputusan Kerajaan Arab Saudi untuk memberi kuota penuh sebanyak 31,600 kepada Malaysia untuk musim haji tahun 1444H/2023M.

“TH juga telah dimaklumkan bahawa tiada had umur bagi mengerjakan rukun Islam kelima bagi musim haji tahun ini berbanding had 65 tahun yang dikenakan untuk musim haji tahun lepas.

“TH mengucapkan jutaan terima kasih kepada Kerajaan Arab Saudi atas kuota penuh yang menunjukkan keberkesanan langkah-langkah keselamatan yang diambil Arab Saudi untuk menangani pandemik COVID-19,” katanya dalam kenyataan, hari ini.

Amrin berkata, TH telah memulakan persiapan awal sebaik sahaja tamat operasi musim lalu untuk membuat beberapa penambahbaikan bagi mengekalkan mutu perkhidmatan dan memastikan keselamatan serta kesihatan jemaah sentiasa terjamin.

Katanya lagi, rayuan haji melalui platform atas talian THiJARI juga akan dibuka dan tarikhnya akan diumumkan TH dalam masa terdekat.

“Pemilihan rayuan haji adalah berpandukan kriteria tertentu dengan rayuan mahram akan diberikan keutamaan,” katanya.

Beliau turut menasihatkan bakal jemaah haji untuk menghadiri kursus asas haji anjuran TH selama 13 minggu bermula 25 November 2022 sehingga 17 Februari 2023, sebagai persediaan melengkapkan diri dengan ilmu pengetahuan berkaitan ibadat haji serta mendapat gambaran suasana terkini di tanah suci.


Parlimen Ireland dijangka bahas usul rujuk rejim Israel ke Mahkamah Jenayah Antarabangsa

LONDON, 27 Rabiulakhir 1445H, Sabtu – Parlimen Ireland dijangka mengadakan undian mengenai usul untuk mengusir duta Israel pada minggu depan, lapor Agensi Anadolu memetik media tempatan.

Media tempatan melaporkan Demokrat Sosial bersedia untuk membawa usul itu ke Parlimen untuk menuntut kerajaan menarik balik status diplomatik Dana Erlich.

Usul berkenaan turut mendesak sekatan ekonomi dikenakan terhadap Israel dan merujuk rejim itu ke Mahkamah Jenayah Antarabangsa untuk menyiasat sama ada Israel itu telah melakukan jenayah perang ke atas Gaza.

Pemimpin Demokrat Sosial Holly Cairns berkata masyarakat antarabangsa dilihat mempunyai sikap yang bertentangan atau “ambivalen” dengan penderitaan rakyat Gaza.

“Usul kami menyeru kerajaan Ireland melobi bagi menggantung Perjanjian Persatuan EU-Israel kerana tidak mematuhi klausa hak asasi manusia dalam perjanjian perdagangan itu. EU juga harus menggantung akses Israel kepada €95 bilion dana Horizon Europe untuk penyelidikan dan inovasi.

“Memandangkan kegagalan Israel untuk menghentikan serangan terhadap penduduk awam, wartawan, kakitangan Pertubuhan Bangsa-Bangsa Bersatu dan pekerja kesihatan, maka kerajaan mesti menarik balik status diplomatik Duta Israel ke Ireland,” katanya.

Menurut akhbar Irish Examiner, parti terbesar di Ireland Sinn Fein akan membawa usul mengenai merujuk Israel ke Mahkamah Jenayah Antarabangsa.

Jurucakap hal ehwal luar Parti Sinn Fein, Matt Carthy berkata, Perdana Menteri, Leo Varadkar sebelum ini menyifatkan kegagalan Israel untuk mematuhi undang-undang kemanusiaan tidak boleh dipandang remeh.

“Israel mesti bertanggungjawab kerana sengaja menyasarkan dan membunuh beribu-ribu orang awam, memusnahkan infrastruktur seperti hospital, sekolah dan masjid, memaksa penduduk berpindah dan menyekat bekalan air, makanan, bahan api dan bekalan penting yang lain kepada penduduk Gaza.

“Ireland juga harus menggunakan hak sebagai negara pihak kepada Statut Rom Mahkamah Jenayah Antarabangsa untuk merujuk tindakan Israel kepada pendakwa mahkamah bagi tujuan meminta siasatan terhadap sebarang perlakuan jenayah perang, jenayah terhadap kemanusiaan dan pembunuhan beramai-ramai yang berlaku di Gaza sejak sebulan lalu,” katanya. – Bernama/Anadolu


Mahasiswa ditahan rempuh sekatan polis, miliki 19 pasport palsu

KUALA LUMPUR, 25 Rabiulawal 1445H, Rabu – Seorang penuntut universiti awam yang ditahan selepas merempuh sekatan jalan raya di Ampang di sini semalam, didapati memiliki 19 pasport milik orang lain disyaki palsu.

Dalam kejadian pada 11.45 malam itu, lelaki berusia 24 tahun terbabit yang menaiki motosikal merempuh sekatan jalan raya di Jalan Pandan Indah dan polis mengejarnya menyebabkan lelaki itu berpatah balik melawan arus.

Ketua Polis Daerah Ampang Jaya, ACP Mohd Azam Ismail berkata, hasil pemeriksaan mendapati lelaki itu tidak memiliki lesen dan tidak memiliki dokumen pengenalan diri yang sah.

Beliau berkata, pemeriksaan lanjut dalam beg galas di belakang badan lelaki terbabit menemukan 14 pasport Bangladesh dan lima pasport Indonesia milik orang lain.

“Lelaki itu yang tidak memiliki rekod jenayah dan negatif terhadap dadah kini direman hingga Sabtu ini,” katanya dalam kenyataan hari ini.

Beliau berkata, kes disiasat mengikut Seksyen 186 Kanun Keseksaan kerana menghalang penjawat awam menjalankan tugas dan Seksyen 12(1)(f) Akta Pasport 1966 iaitu tanpa kuasa yang sah, ada dalam milikannya mana-mana pasport orang lain. – Bernama


Israel agresif gempur Tebing Barat, tangkap rakyat Palestin

TEBING BARAT, 17 Rabiulakhir 1445H, Rabu – Tentera pengganas Israel semakin agresif menggempur Tebing Barat dan Baitulmaqdis yang diduduki, dengan melaksanakan kempen penangkapan besar-besaran rakyat Palestin di wilayah itu.

Setakat hari ini, pasukan penjajah menahan 66 rakyat Palestin dalam serbuan ke atas rumah mereka di seluruh Tebing Barat, menurut sumber.

Di kawasan Baitulmaqdis, tentera pengganas Israel mengepung 25 rakyat Palestin dari pelbagai kawasan.

Sementara di daerah Bethlehem, askar Israel menahan 14 lagi penduduk Palestin.

Selain itu, 11 lagi ditahan dari daerah Jenin, lima di Hebron, tiga dari Qalqilya, empat dari daerah Ramallah, dua dari Tulkarm dan seorang di Nablus.

Tiga rakyat Palestin turut dilaporkan dibunuh ketika serangan Israel ke atas bandar dan kem pelarian di Jenin.

Pengarah Hospital al-Razi di Jenin, Fawaz Hammad berkata, seorang disahkan meninggal dunia iaitu Yanal Hamran dari perkampungan Hashiminya, akibat kecederaan parah di kepala selepas ditembak tentera penjajah.

Hospital Ibn Sina turut memaklumkan dua pemuda Palestin, Wiam Al-Hariri dan Mohammad Younis Jarrar turut dibunuh selepas dibom oleh dron dengan dua peluru berpandu di kawasan Jourat Al-Dhahab di dalam kem Jenin.

Serangan dron Israel di kawasan itu turut mencederakan tiga yang lain.

Pasukan tentera penjajah membawa jentolak dan menyerbu bandar dari beberapa arah dari jalan Jenin-Nazareth, Jenin-Nablus dan Jalan Haifa ke sekitar kem Jenin, sehingga menyebabkan tercetusnya konfrontasi.- Agensi


Belang Dong Zong terserlah bila gesa KPM batal soal selidik Jawi

Oleh Fazleen Safina

BANGI, 24 Jamadilakhir 1442H, Sabtu – Tindakan pertubuhan radikal Cina, Dong Zong menggesa Kementerian Pendidikan Malaysia (KPM) membatalkan kajian soal selidik berkaitan pembelajaran Jawi dalam buku teks Sekolah Kebangsaan Cina (SJKC) jelas menampakkan belang mereka.

Pengarah Institut Alam dan Tamadun Melayu (ATMA), Universiti Kebangsaan Malaysia (UKM), Prof Datuk Dr Awang Sariyan berkata, tindakan berkenaan juga menunjukkan pertubuhan berkenaan membenci sebarang unsur berbentuk kenegaraan.

Beliau yang juga Pengerusi Lembaga Pengelola Dewan Bahasa dan Pustaka (DBP) mendakwa, Dong Zong sengaja mencari apa-apa sahaja isu yang boleh menghasut masyarakat Cina di negara ini, semata-mata mahu menjadi juara palsu kepada mereka.

“Pemimpin Dong Zong bukan tidak tahu akan ketetapan dalam Akta Bahasa Kebangsaan bahawa Jawi ialah tulisan bahasa Melayu dan tidak boleh dihalang penggunaannya, termasuk pengembangannya,” katanya ketika dihubungi Ismaweb.net, hari ini

Sebelum ini, pertubuhan rasis itu meminta Majlis Pengelola Sekolah Cina, Persatuan Ibu Bapa dan Guru (PIBG) dan persatuan-persatuan yang membabitkan ibu bapa serta orang awam untuk terus teguh dengan pendirian menolak modul pembelajaran dan pengajaran Jawi.

Dong Zong mendakwa, modul pembelajaran Jawi KPM untuk SJKC dan Sekolah Jenis Kebangsaan Tamil (SJKT) telah mencetuskan kontroversi yang hebat dan menerima tentangan yang meluas sebelum ini.

Dakwanya seperti dilapor Oriental Daily, hasil kajian soal selidik KPM tahun lepas telah membuktikan pelaksanaan pembelajaran modul Jawi KPM adalah suatu tindakan tidak popular, namun KPM enggan menerima kenyataan dan pandangan orang ramai, terus mahu membuat kajian soal selidik baharu bagi melaksanakan pengajaran dan pembelajaran Jawi.

Mengulas mengenai perkara itu, Prof Awang Sariyan berkata, pertubuhan itu sebenarnya memecahbelahkan masyarakat majmuk apabila mengungkit perkara yang bukan menjadi isu.

Katanya, tulisan Jawi telah diterima oleh orang Cina dalam Sistem Kangcu di Johor dalam kes pengurniaan tanah oleh Raja Temenggung Daing Ibrahim kepada orang Cina untuk mengusahakan penanaman lada hitam dan gambir.

“Kapitan Yap Ah Loy pun dalam hubungannya dengan Ketua Polis Selangor pada abad ke-19 menggunakan perantaraan tulisan Jawi.

“Banyak tokoh masyarakat Cina termasuk pemimpin politik, ahli akademik, peniaga dan juga pembuat batu nisan yang pandai menulis dan membaca Jawi.

“Pelajar Cina yang bersih jiwanya seronok mempelajari Jawi sebagai seni sebagaimana anak-anak Melayu banyak yang menguasai tulisan dan khat Cina,” katanya.

Tambahnya, Dong Zong sepatutnya berterima kasih berikutan orang Mekayu telah berkorban menerima Rumi sebagai tulisan rasmi bahasa kebangsaan bagi memudahkan rakyat bukan Melayu menguasai bahasa berkenaan.

Katanya, pengenalan Jawi sebagai bahagian kecil dalam mata pelajaran bahasa Melayu tidak patut dijadikan isu.

“Sebaliknya Dong Zong patut menjadi pertubuhan yang matang dan memimpin sikap dan fikiran masyarakat Cina supaya menjadi warganegara yang menghargai nikmat berada di negara ini,” katanya.


Libya diancam wabak taun

JEDDAH, 30 Safar 1445H, Sabtu – Kebimbangan terhadap wabak taun di bandar Derna, timur Libya yang dilanda banjir meningkat tatkala pasukan penyelamat bergelut menghadapi ribuan mayat terdampar dari laut dan reput di bawah runtuhan.

Ketua bantuan Pertubuhan Bangsa-bangsa bersatu (PBB), Martin Griffiths berkata, Libya memerlukan peralatan untuk mencari mangsa yang terperangkap dalam enapcemar dan bangunan yang rosak serta penjagaan kesihatan primer untuk mencegah penyakit.

“Kawasan keutamaan adalah tempat tinggal, makanan, penjagaan perubatan utama kerana bimbang wabak taun, kebimbangan kekurangan air bersih,” katanya.

Bandar Derna musnah akibat banjir pada malam Ahad yang meruntuhkan seluruh bangunan ketika penduduk sedang tidur.

Griffiths berkata, cadangan Datuk Bandar Derna mewujudkan koridor maritim bagi menyampaikan bantuan boleh menjadi pilihan yang berdaya maju memandangkan bandar itu terletak di Laut Mediterranean.

Pertubuhan Kesihatan Sedunia (WHO) dan kumpulan bantuan lain menggesa pihak berkuasa di Libya untuk menghentikan pengebumian mangsa banjir di kubur besar, yang boleh membawa tekanan mental jangka panjang kepada keluarga dan boleh membawa risiko kesihatan jika terletak berhampiran air.

Laporan PBB menyatakan, lebih 1,000 orang setakat ini telah dikebumikan dengan cara itu sejak Ahad.

Sehingga kini, 20,000 terkorban dalam banjir ribut selepas dua empangan pecah dan ribuan lagi hilang.

Menteri Kesihatan – dalam kerajaan Libya yang berpangkalan di Tripoli di barat – Ibrahim Al-Arabi berkata, air bawah tanah tercemar dengan air bercampur dengan mayat manusia, haiwan mati, sampah dan bahan kimia.

“Kami menggesa orang ramai supaya tidak mendekati telaga di Derna,” katanya.

Ketua Hospital Wahda di Derna, Mohammad Al-Qabisi berkata, sebuah hospital lapangan sedang merawat penghidap penyakit kronik yang memerlukan perhatian berkala.

Beliau berkata, terdapat kebimbangan penyakit bawaan air akan merebak, tetapi tiada kes taun direkodkan setakat ini. – Agensi


Tinjauan dapati MyNEWS Bangi Avenue ambil langkah henti penjualan arak

Oleh Ainul Illia Meor Suzurudin

BANGI, 23 Syawal 1443H, Selasa – Penjualan arak di kedai serbaneka MyNEWS cawangan Bangi Avenue berjaya dihentikan atas usaha kempen yang digerakkan Ikatan Muslimin Malaysia (ISMA) dengan kerjasama penduduk setempat.

Yang Dipertua ISMA Bangi, Ustaz Bilal Jailani berkata, sebulan selepas pihaknya mengedarkan surat bantahan penjualan minuman keras di beberapa kedai serbaneka di sekitar Kajang, ia berjaya mendapat respons yang baik dari MyNEWS Bangi Avenue.

Katanya, surat bantahan itu dihantar kepada empat premis iaitu 99 Speedmart Vista Bangi, KK Mart Hentian Kajang, Potboy Hentian Kajang dan juga MyNEWS Bangi Avenue.

Dalam pada itu, berdasarkan tinjauan penduduk setempat, bahagian peti minuman sejuk di premis itu yang lazimnya menempatkan arak di sebelah kanannya sudah tidak terisi dengan minuman keras lagi.

“Saya tinggal berhampiran Bangi Avenue. Sebelum ini memang ada perasan tin arak di bahagian kanan. Saya juga maklum pihak ISMA Bangi pernah ke sana sebelum ini.

“Dan semalam saya berkunjung sekali lagi ke sana dan saya lihat tiada lagi minuman arak di sudut yang sama dan juga di peti-peti lain. Setakat pemerhatian saya begitu,” kata penduduk Bangi Avenue, Muhammad Aminuddin kepada Ismaweb.net, hari ini.

Muhammad Aminuddin berharap, agar usaha ini dapat diperluaskan serta dilaksanakan oleh komuniti taman perumahan yang lain.

“Mudah-mudahan kedai serbaneka yang lain terutama sekali yang berdekatan dengan taman perumahan majoriti muslim mengambil berat isu ini.

“Saya percaya banyak lagi kedai serbaneka yang masih menjual arak yang dikendalikan oleh jurujual muslim. Perlu digiatkan lagi usaha ini dengan kerjasama yang lebih meluas termasuk wakil penduduk, masjid dan seumpamanya,” katanya lagi.


Pahang benar jemaah belum terima vaksin solat di masjid, surau

KUANTAN, 16 Safar 1443H, Khamis – Semua masjid dan surau di Pahang dibenarkan melaksanakan solat Jumaat dan solat fardu dengan jemaah terbuka kepada semua termasuk individu yang belum menerima suntikan vaksin COVID-19, tertakluk kepada syarat ditetapkan.

Jabatan Agama Islam Pahang (JAIP) menerusi kenyataan hari ini memaklumkan prosedur operasi standard (SOP) itu berkuat kuasa semalam, dengan bilangan jemaah kecuali di lokasi Perintah Kawalan Pergerakan Diperketatkan (PKPD) adalah mengikut keluasan kapasiti masjid atau surau dengan mengamalkan penjarakan fizikal.

Bagi masjid dan surau di kawasan PKPD, bilangan jemaah bagi solat fardu ditetapkan hanya seramai 12 orang manakala untuk solat Jumaat seramai 40 orang, tidak termasuk pegawai dan ahli jawatankuasa masjid dengan keutamana diberikan kepada individu yang lengkap vaksinasi.

“Bagaimanapun, individu yang bergejala, di bawah Perintah Pengawasan dan Pemerhatian di Rumah (HSO) dan kontak rapat adalah tidak dibenarkan ke masjid atau surau.

“Jemputan kepada imam, khatib dan penceramah dari luar Pahang serta kanak-kanak yang belum baligh pula masih belum dibenarkan selain tiada aktiviti berkumpul sebelum dan selepas solat,” menurut kenyataan itu.

Bagi pengajian ilmu, JAIP memaklumkan hanya kuliah Subuh dan Maghrib dibenarkan pada masa ditetapkan selain pengurusan masjid perlu menyediakan ruang khas untuk golongan musafir dan memastikan masjid atau surau disanitasi sekerap yang boleh.

Bagi aspek pengurusan jenazah bukan pesakit COVID-19, JAIP memaklumkan ia dibenarkan terhad kepada lima orang sahaja manakala bilangan orang yang dibenarkan menziarah bergantung kepada kapasiti jemaah yang dibenarkan bagi solat fardu dan solat Jumaat.

“Bagi ziarah jenazah di rumah, ia berdasarkan kepada keluasan rumah dan tidak melebihi 20 orang dalam satu-satu masa, selain tempoh masa yang dibenarkan di semua tempat ialah 10 minit tanpa bersalaman atau bersentuhan.

“Jumlah maksimum bagi pengebumian ialah 50 orang. Aktiviti ziarah kubur dibenarkan bergantung kepada keluasan tanah perkuburan dan perlu diselesaikan dalam tempoh paling minimum,” menurut kenyataan itu.

JAIP memaklumkan perarakan mengusung jenazah tidak dibenarkan dengan jenazah perlu dibawa ke tanah perkuburan menggunakan kenderaan jenazah, selain tiada aktiviti berkumpul sebelum atau selepas ziarah atau pegebumian.

“Majlis tahlil di rumah dengan kehadiran jemputan luar dan semua bentuk jamuan juga tidak dibenarkan. Waris dari luar Pahang yang hadir perlu mematuhi SOP ditetapkan pihak berkuasa.

“Wakil keluarga, pentadbir masjid atau pengurusan tanah perkuburan serta pemimpin setempat adalah bertanggugjawab untuk memastikan pematuhan SOP dan tindakan boleh diambil jika berlaku kegagalan pematuhan SOP,” menurut kenyataan itu. – Bernama


Selangor paling ramai pengundi muda

PUTRAJAYA, 16 Zulhijjah 1444H, Rabu – Pilihan Raya Negeri (PRN) di enam negeri pada 12 Ogos ini menyaksikan Selangor menjadi negeri yang mempunyai pengundi muda berumur 18 hingga 20 tahun paling ramai iaitu 274,194 orang.

Pengerusi Suruhanjaya Pilihan Raya (SPR), Tan Sri Abdul Ghani Salleh berkata, ini disusuli Kedah dengan 104,284 pengundi, Kelantan (96,513), Pulau Pinang (67,633), Terengganu (64,264) dan Negeri Sembilan (55,017).

Ini menjadikan jumlah keseluruhan pengundi bagi kumpulan itu seramai 661,905 orang, kata beliau dalam sidang media bagi mengumumkan tarikh-tarikh urusan PRN di sini hari ini.

Enam negeri yang terlibat dalam PRN tersebut adalah Kedah, Kelantan, Terengganu, Pulau Pinang, Selangor dan Negeri Sembilan.

PRN di enam negeri ini diadakan serentak dengan pengundian pada 12 Ogos manakala penamaan calon 29 Julai.

Abdul Ghani berkata, kumpulan pengundi teramai dalam PRN berkenaan adalan kumpulan berumur 21 hingga 29 tahun melibatkan 2,169,120 orang dengan Selangor menjadi negeri tertinggi iaitu 851,180 pengundi.

Bagi kumpulan pengundi berumur 90 tahun dan ke atas pula, beliau berkata seramai 28,991 layak mengundi dengan Selangor mempunyai 8,638 orang, diikuti Pulau Pinang (6,152), Kedah (4,799) dan Kelantan (4,367).

Secara keseluruhan, PRN itu melibatkan seramai 9,773,571 pengundi dengan Selangor seramai 3,747,057 orang, Kedah (1,585,085), Kelantan (1,411,912), Pulau Pinang (1,234,198), Terengganu (930,894) dan Negeri Sembilan (864,425), katanya.

Daripada jumlah keseluruhan pengundi, golongan wanita meliputi 50.17 peratus atau 4,935,937 orang manakala lelaki 49.83 peratus atau 4,837,634 juta orang, katanya. – Bernama


Yakin mampu tawan Kedah, PH kata tsunami PN hanya sementara

ALOR SETAR, 8 Jamadilakhir 1444H, Ahad – Pakatan Harapan (PH) meramalkan ‘tsunami’ Perikatan Nasional (PN) di Kedah tidak bertahan lama, demikian kata Pengarah Biro Komunikasi dan Penerangan PH Kedah, Datuk Dr Ismail Salleh.

Ini kerana, katanya, gelombang sementara itu hanya wujud disebabkan oleh tiupan sentimen kaum dan agama oleh pihak tertentu.

“Ramai telah menyedari hakikat permainan sentimen ini yang hanya bertujuan meraih laba politik, tanpa memberi sebarang keuntungan dalam usaha membina negara,” katanya dalam kenyataan, hari ini.

Justeru, Dr Ismail berkata, PH yakin dapat menawan kembali negeri itu pada Pilihan Raya Negeri (PRN) tidak lama lagi bersandarkan faktor tersebut.

Pada juga berkata, PH turut yakin untuk menawan Kedah bersandarkan dua lagi faktor termasuk kecemerlangan pentadbiran Kerajaan Perpaduan memerintah walaupun baru sebulan mengambil alih kerajaan Persekutuan.

Dalam pada itu, beliau memaklumkan, kerjasama politik bersama UMNO turut diyakini menjadi antara faktor untuk meraih kemenangan di negeri ini.

“Perbincangan mengenai kerjasama ini di semua peringkat sudah pun bermula. Bersandarkan ketiga-tiga faktor ini, momentum tsunami PN itu akan reda sekali gus memberi kelebihan kepada gabungan PH dan Barisan Nasional (BN).

“Keadaaan itu seterusnya akan beri kemenangan dalam PRN akan datang,” katanya.


Sesak di tol Gombak, ramai persoal kebenaran untuk merentas?

BANGI, 7 Zulhijjah 1442H, Sabtu – Peningkatan jumlah kenderaan di Plaza Tol Gombak menjelang dua hari sebelum umat Islam seluruh negara menyambut Hari Raya Aidiladha pada Selasa depan, menimbulkan tanda tanya.

Ini berikutan negara masih lagi dalam fasa Perintah Kawalan Pergerakan (PKP) dan sebahagiannya berada di bawah PKP Diperketatkan (PKPD).

Malah, Timbalan Perdana Menteri, Datuk Seri Ismail Sabri Yaakob semalam telah menegaskan mengenai larangan merentas daerah dan negeri kepada seluruh rakyat untuk menyambut Aidiladha.

Namun, laporan Lembaga Lebuh Raya Malaysia (LLM) hari ini berhubung kesesakan di Plaza Tol Gombak pada sebelah pagi tadi mencetuskan tanda tanya rata-rata pengguna media sosial terhadap pergerakan merentas negeri dan daerah itu.

“Macam mana mereka senang dapat surat? Polis tak ‘check’ betul-betul ke? Tak ambil pengajaran masa kes Hari Raya ke?,” kata Haslina Said.

“Pelik betul macam mana dorang boleh lepas ya? Siapa yang bagi surat kebenaran?,” tulis Mohd Ridzuan Setafa.

“Yang ini kira kerajaan gagal atau individu yang gagal? Bila kes naik, orang-orang merentas ini lah yang berkokok siang malam,” kata Arif Husairi.

Sementara itu, sebahagian lagi netizen bimbang sikap segelintir individu yang menyalagunakan kebenaran merentas demi menyambut Aidiladha akan menyumbang lagi kepada peningkatan kes jangkitan harian.

“Memang jenis tak faham bahasa. Balik kampung, kat kampung kes meningkat. Memanglah dah vaksin tapi kalau ada COVID-19 boleh bawa berjangkit di kampung,” kata Jessy Jeslin.

“Tak ingat ke kes balik raya tahun lepas, bawa COVID balik kampung kena pada mak ayah, kemudian berjangkit pada jiran sebelah. Yang jiran meninggal. Sebab kau orang lain hilang mak ayah,” kata Nurul Saidatul Qariah.

Menerusi laman Facebook LLM, kesesakan berkenaan berlaku di kedua-dua arah iaitu arah Barat menghala ke Kuala Lumpur dan ke Timur.

Pada Jumaat juga, LLM mengesan peningkatan kira-kira lima peratus jumlah kenderaan dari negeri-negeri utara tanah air yang memasuki Kelantan melalui sekatan jalan raya (SJR) di Jeli.


Islamophobia: Batu nisan perkuburan Islam di Jerman diserang

ANKARA, 29 Jamadilawal 1443H, Isnin – Kira-kira 30 batu nisan di tanah perkuburan Islam di bandar Iserlohn – barat laut Jerman – dirosakkan.

Serangan itu berlaku di tengah-tengah peningkatan yang membimbangkan dalam jenayah Islamophobia di Jerman sejak beberapa tahun kebelakangan ini.

Menurut kenyataan pendakwa raya dan jabatan polis Hagen, insiden itu berlaku pada awal Sabtu.

Pihak berkuasa mengemukakan rayuan bagi mendapatkan maklumat daripada sesiapa yang menyaksikan vandalisme atau mempunyai maklumat yang boleh membantu siasatan.

Secara berasingan, Kementerian Luar Turki kesal mengenai kejadian itu.

Katanya, serangan pada Malam Tahun Baharu adalah ‘petunjuk baharu mentaliti Islamophobia yang tenat semakin meningkat terutamanya di Eropah dan juga menyasarkan tanah perkuburan Islam.’

Kementerian menggesa pihak berkuasa untuk mencari ‘penjenayah serangan dahsyat ini’ dan ‘membawa mereka ke muka pengadilan dan diberi hukuman yang sepatutnya.’

Ia juga meminta pihak berkuasa untuk mengambil langkah-langkah yang perlu bagi mengelakkan kejadian seperti itu berulang. – Agensi


Padah cuba sogok polis, 4 lelaki ditahan

KUALA LUMPUR, 18 Ramadan 1442H, Jumaat – Tindakan empat lelaki cuba menyogok polis supaya membebaskan lapan rakan yang ditangkap kerana disyaki terbabit kegiatan perjudian dalam talian, membawa padah apabila mereka ditahan atas tuduhan cuba merasuah.

Kejadian berlaku ketika empat individu terbabit datang ke sebuah apartmen di Jalan Changkat Perak, di sini, yang diserbu pasukan daripada Jabatan Siasatan Jenayah (JSJ), Ibu Pejabat Polis Daerah (IPD) Dang Wangi, kira-kira jam 3 pagi.

Dalam serbuan itu, tiga warga tempatan, termasuk seorang wanita dan lima lelaki warga China berusia antara 27 hingga 32 tahun ditahan.

Ketua Polis Daerah Dang Wangi, Asisten Komisioner Mohamad Zainal Abdullah berkata, ketika serbuan dilakukan, pasukan JSJ IPD Dang Wangi didatangi empat lelaki tempatan berusia antara 25 hingga 39 tahun yang memperkenalkan diri sebagai rakan kepada individu ditangkap dalam serbuan itu.

“Suspek didakwa memaklumkan tujuan mereka datang ialah untuk menawarkan wang sebanyak RM30,000 bagi membebaskan semua tangkapan terbabit.

“Anggota polis di lokasi bertindak menolak tawaran itu, sekali gus memberi amaran kepada suspek supaya tidak mengganggu tugas mereka dan serbuan yang dijalankan.

“Bagaimanapun, suspek didakwa berdegil dan terus cuba menawarkan wang itu. Justeru, anggota menahan semua suspek berkenaan serta merampas wang tunai berjumlah RM30,000 yang dibawa dalam beg kertas dan beg silang,” katanya seperti dilapor media tempatan, hari ini.

Mohamad Zainal berkata, siasatan cubaan merasuah itu akan diserahkan kepada Suruhanjaya Pencegahan Rasuah Malaysia (SPRM) untuk tindakan lanjut.

Katanya lagi, pasukan JSJ IPD Dang Wangi kemudian meneruskan serbuan di dua lagi unit apartmen kira-kira jam 4 pagi dan menahan empat lelaki warga China.

Dalam keseluruhan serbuan terbabit, beliau berkata, polis turut merampas 10 telefon bimbit, lima kad sim, 108 daun terup, kad akses dan wang tunai RM4,524.

Semua 12 individu disyaki terbabit kegiatan perjudian itu ditahan mengikut Seksyen 4(1)(G) Akta Rumah Judi Terbuka 1953 (Akta 289) dan Seksyen 6(1)(C) Akta Imigresen 1959/63 (Akta 155).


Penulis blog Aspan Alias didenda RM4,500 buat komen jelik terhadap Agong

KUALA LUMPUR, 22 Zulhijjah 1443H, Jumaat – Seorang penulis blog Aspan Alias didenda RM4,500 oleh Mahkamah Sesyen di sini hari ini kerana membuat dan memulakan penghantaran komen jelik terhadap Yang di-Pertuan Agong di laman Facebook miliknya, Mei tahun lepas.

Hakim Nor Hasniah Ab Razak menjatuhkan hukuman itu ke atas Aspan, 70, selepas dia menukar pengakuan kepada bersalah semasa sebutan semula kes itu hari ini.

Mahkamah turut memerintahkan warga emas itu menjalani hukuman penjara enam bulan sekiranya gagal membayar denda tersebut.

Aspan didakwa memulakan komen jelik melalui Facebook “Aspan Alias” dengan niat untuk menyakiti hati orang lain pada 2.47 petang, 16 Mei 2021.

Hantaran itu kemudian dibaca di Jabatan Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, Tingkat 27, Menara KPJ, Wangsa Maju, di sini pada 9 pagi, 18 Mei 2021.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada tertuduh kerana tindakannya tidak mencerminkan kesopanan dan kesusilaan sebagai seorang rakyat Malaysia yang menunjukkan kesetiaan kepada raja dan negara selain melampaui hak kebebasan bersuara di bawah Perkara 10 Perlembagaan Persekutuan.

Peguam Nurul Huda Razali merayu hukuman berbentuk denda rendah dengan mengambil kira anak guamnya menghidap penyakit kencing manis dan darah tinggi serta tidak bekerja.

“Anak guam saya tidak mempunyai niat jahat untuk membuat hantaran yang jelik dan menyakitkan hati orang lain. Dia juga telah menyesal dengan kekhilafan tersebut,” katanya. – Bernama


Polis tahan 2 ‘marshal’ hentikan lalu lintas awam untuk konvoi

PORT DICKSON, 18 Rabiulakhir 1443H, Selasa – Polis menahan dua lelaki yang terbabit dalam rakaman tular aksi ‘marshal’ motosikal berkuasa tinggi yang membuat kawalan dan memberhentikan kenderaan di persimpangan lampu isyarat Sua Betong.

Dua lelaki berkenaan masing-masing berusia 26 dan 27 tahun masih bujang dan bekerja sebagai pembantu firma guaman serta penyelia kilang.

Ketua Polis Daerah Port Dickson, Superintendan Aidi Sham Mohamed berkata, kedua-dua mereka ditahan pada jam 12.30 tengah malam dan 2.45 pagi tadi di kawasan Port Dickson dan Springhill Lukut.

“Turut disita dua buah motosikal jenis Kawasaki GTR 1400 dan Kawasaki Z800, topi keledar, pakaian dan kasut yang digunakan dan semasa rakaman di buat.

“Kedua-dua lelaki itu dibawa ke Balai Trafik Ibu Pejabat Polis Daerah (IPD) Port Dickson untuk siasatan lanjut,” katanya dalam satu kenyataan media, hari ini.

Katanya, polis juga dalam usaha mengesan empat lagi individu yang bertindak sebagai ‘marshal’ dalam kes itu.

Terdahulu, tular video berdurasi satu minit 10 saat menunjukkan aksi marshal memberhentikan kenderaan awam bagi memberi laluan ahli konvoi melalui persimpangan lampu isyarat Sua Betong di sini.


24 individu terima anugerah darjah kebesaran Terengganu

KUALA TERENGGANU, 11 Rejab 1443H, Ahad – Sultan Terengganu, Sultan Mizan Zainal Abidin hari ini berkenan mengurniakan bintang dan darjah kebesaran negeri Terengganu kepada 24 individu bagi 2021.

Turut berangkat ke istiadat tersebut yang berlangsung di Istana Sharqiyyah, Sultanah Terengganu, Sultanah Nur Zahirah.

Turut hadir Menteri Besar, Datuk Seri Dr Ahmad Samsuri Mokhtar.

Ketua Setiausaha Negara, Tan Sri Mohd Zuki Ali mendahului senarai 24 penerima apabila dianugerahkan Darjah Seri Setia Sultan Mizan Zainal Abidin (SSMZ), yang membawa gelaran Datuk Seri.

Seramai 19 individu dianugerahkan Darjah Datuk Paduka Mahkota Terengganu (DPMT) yang membawa gelaran Datuk, termasuk pelumba basikal negara Azizulhasni Awang; Pengarah Jabatan Kesihatan Negeri Terengganu, Kasemani Embong; Pengarah Jabatan Kesihatan Negeri Pahang, Dr Nor Azimi Yunus dan Naib Canselor Universiti Malaysia Terengganu (UMT), Prof Datuk Dr Mazlan Abd Ghaffar.

Sultan Mizan juga berkenan mengurniakan Darjah Kebesaran Setia Mahkota Terengganu Yang Amat Dihormati (SMT) kepada empat penerima termasuk Pakar Patologi Hospital Sultanah Nur Zahirah (HSNZ), Dr Fatimah Haslina Abdullah dan Pengarah Hospital Hulu Terengganu, Dr Mohamad Yurzi Mat Rani @ Ghani. – Bernama


PKP seluruh negara mulai 12 Mei hingga 7 Jun

BANGI, 28 Ramadan 1442H, Isnin – Berikutan peningkatan trend kes-kes harian COVID-19 di Malaysia, kerajaan akan melaksanakan Perintah Kawalan Pergerakan (PKP)  di seluruh negara mulai 12 Mei hingga 7 Jun 2021.

Perkara itu diumumkan Perdana Menteri, Tan Sri Muhyiddin Yassin yang mempengerusikan Sidang Khas Majlis Keselamatan Negara Mengenai Pengurusan COVID-19 hari ini.

Ekoran keputusan itu, pergerakan rentas daerah dan negeri adalah kekal dilarang kecuali bagi tujuan kecemasan, kesihatan, ekonomi, temu janji vaksinasi dan pasangan jarak jauh.

Muhyiddin berkata, semua bentuk perhimpunan sosial termasuk kenduri, majlis perkahwinan dan pertunangan, majlis doa selamat dan tahlil, majlis makan malam, sambutan hari jadi dan majlis rasmi kerajaan serta swasta juga tidak dibenarkan.

“Sebarang bentuk seminar, persidangan dan mesyuarat secara bersemuka adalah tidak dibenarkan.

“Majlis akad nikah adalah dibenarkan dengan jumlah kehadiran dan SOP yang ditentukan oleh pihak berkuasa agama Islam negeri bagi orang Islam dan Jabatan Pendaftaran Negara bagi orang bukan Islam,” katanya.

Semua aktiviti sukan dan rekreasi juga dilarang kecuali yang membabitkan aktiviti individu di kawasan terbuka seperti jogging, berbasikal dan senaman dengan mengamalkan penjarakan fizikal.

Selain itu, semua institusi pendidikan juga diarahkan tutup kecuali kepada pelajar yang menduduki peperiksaan antarabangsa, katanya.

Bagaimanapun, pusat asuhan kanak-kanak, tabika, taska dan tadika dibenarkan beroperasi mengikut prosedur operasi standard (SOP) yang ditetapkan bagi membantu urusan kerja ibu bapa atau penjaga.

“Bilangan orang di dalam kereta persendirian, teksi dan e-hailing dihadkan kepada tiga orang sahaja termasuk pemandu.

“Bilangan orang yang dibenarkan dalam pengangkutan awam mestilah mematuhi penjarakan fizikal dan mematuhi SOP yang ditetapkan,” kata Muhyiddin.

Sementara bagi operasi restoran dan kedai makan, beliau berkata, ‘dine-in’ adalah dilarang, namun membenarkan untuk penjualan secara pandu lalu dan ‘take-away’.

Katanya, majikan juga diwajibkan melaksana dasar Bekerja Dari Rumah dengan kehadiran tidak lebih 30 peratus kakitangan pengurusan pada setiap masa.

Bagi ketetapan sempena sambutan Aidilfitri, kerajaan tidak membenarkan ziarah rumah ke rumah dan ziarah kubur.

“Solat sunat Aidilfitri di masjid dan surau dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.

“Had bilangan jemaah yang sama terpakai bagi solat lima waktu dan solat Jumaat,” katanya.

Menurut Muhyiddin, semua sektor ekonomi masih dibenarkan beroperasi sepanjang tempoh PKP.

“SOP terperinci bagi semua larangan dan arahan yang terkandung dalam PKP ini akan diumumkan oleh Majlis Keselamatan Negara,” katanya


Najib didapati bersalah salah satu pertuduhan

KUALA LUMPUR, 7 Zulhijjah 1441H, Selasa – Datuk Seri Najib Razak didapati bersalah atas salah satu pertuduhan salah guna kuasa membabitkan dana RM42 juta milik SRC International Sdn Bhd.

Hakim Mahkamah Tinggi, Mohd Nazlan Mohd Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap pertuduhan berkenaan.

Sebelum ini, Najib yang juga bekas Perdana Menteri, 67, didakwa atas pertuduhan penyalahgunaan kuasa dan didakwa mengikut Seksyen 23 Akta Suruhanjaya Pencegahan Rasuah Malaysia (SPRM) 2009.

Jika sabit kesalahan, boleh dikenakan hukuman hukuman mengikut Seksyen 24 akta sama yang memperuntukkan penjara maksimum 20 tahun dan denda minimum lima kali ganda nilai rasuah atau RM10,000 mengikut mana lebih tinggi.

Setakat ini Mohd Nazlan masih membaca enam lagi pertuduhan yang dikenakan ke atas Najib.


Pertempuran kembali gegarkan Sudan selepas gencatan senjata tamat

KHARTOUM, 23 Zulkaedah 1444H, Isnin – Ibu kota Sudan serta kawasan berdekatan menjadi lokasi pertempuran hebat susulan tamatnya gencatan senjata selama 24 jam antara tentera negara itu dan separa tentera Pasukan Sokongan Pantas (RSF), semalam.

Keganasan dilaporkan menggegar Khartoum serta bandar Bahri dan Omdurman.

Saksi menyifatkan pertempuran baharu – yang melibatkan tembakan artileri berat – sebagai antara yang paling sengit meletus sejak 15 April, apabila puak-puak tentera yang bersaing itu mula berebut kuasa antara Ketua Tentera Sudan, Jeneral Abdel Fattah al-Burhan dan Mohamed Hamdan Dagalo – yang mengetuai RSF.

Sepanjang pertempuran itu, tentera telah melakukan serangan udara terhadap RSF, yang kebanyakannya bertindak balas dengan tembakan antipesawat.

“Gencatan senjata itu membuatkan kami bertenang sedikit, namun perang dan ketakutan kembali berlaku hari ini,” kata seorang saksi yang dipetik Reuters.

Menurut aktivis tempatan, sekurang-kurangnya 11 orang awam terkorban di dua lokasi tembakan artileri di selatan Khartoum, manakala enam orang awam terbunuh di timur Khartoum. – Agensi


Jalan Gerik-Jeli teruk, Perak bangkit isu kepada kerajaan Persekutuan

IPOH, 14 Syawal 1443H, Ahad – Kerajaan Perak telah membangkitkan isu mengenai keadaan Jalan Gerik-Jeli kepada Kerajaan Persekutuan berikutan sering mendapat rungutan daripada pengguna jalan raya sebagai teruk dan tidak memuaskan selain sering berlaku kemalangan jalan raya.

Menteri Besar Datuk Seri Saarani Mohamad berkata beliau sendiri mengetengahkan masalah berkenaan dalam Mesyuarat Menteri Besar, Ketua Menteri bersama-sama Perdana Menteri pada Februari lepas.

Beliau berkata kerajaan negeri sedar dan peka terhadap keadaan jalan berkenaan namun sebarang kerja-kerja penambahbaikan atau penyelenggaraan jalan adalah di bawah bidang kuasa Kementerian Kerja Raya kerana laluan itu merupakan jalan Persekutuan.

“Kalau ikut kepada janji dalam perjumpaan itu, memang sudah diambil kira dan akan ada peruntukan untuk membaiki dan selenggara jalan berkenaan dari Gerik ke Jeli,” katanya kepada pemberita selepas merasmikan Projek Ipoh Heritage Tourism di Padang Ipoh di sini.

Beliau turut memberi pencerahan berhubung status jalan tersebut yang sebelum ini sering disalah tafsir oleh pengguna jalan raya sebagai jalan negeri.

“Kita ada dua jenis jalan iaitu jalan Persekutuan dan jalan negeri. Ia melibatkan Perlembagaan, wang untuk negeri…kita akan guna untuk jalan negeri.

“Jadi, peruntukan untuk jalan Persekutuan, kita tidak boleh mencampuri begitu, sama juga wang Persekutuan tidak boleh mencampuri jalan negeri, itu dalam Perlembagaan Negara.

“Tapi kita sentiasa lakukan tindakan susulan (isu jalan Gerik-Jeli). Sebab orang ramai tidak tahu mana satu jalan negeri dan jalan Persekutuan, kita sahaja yang tahu,” katanya.

Sebelum ini, terdapat banyak rungutan daripada pengguna jalan raya menerusi media sosial berhubung Jalan Gerik-Jeli yang dikatakan begitu teruk dan berisiko kepada keselamatan mereka. – Bernama


Bala’ menanti, lelaki beli rumah idaman hasil wang ‘sesat’ ke akaun

LONDON, 10 Rabiulakhir 1443H, Isnin – Disangka menerima durian runtuh, sebaliknya ‘bala’ menunggu di hadapan!

Seorang lelaki terkedu apabila melihat akaun bank peribadinya menerima pindahan wang sebanyak 110,000 pound (RM614,620) daripada individu tidak dikenali.

Russell Alexander dari Nolfork yang teruja menerima wang ‘sesat’ itu tidak berfikir panjang dan terus membeli sebuah kediaman idaman selepas menghubungi pihak bank dan bertanya mengenai hal tersebut.

Namun disebabkan tiada jawapan daripada pihak bank, dia nekad menggunakan wang berkenaan untuk membeli rumah bernilai 237,500 pound (RM1.3 juta).

Bagaimanapun keterujaan berpindah ke kediaman baharu bertukar menjadi mimpi ngeri apabila dia dihubungi seorang individu.

Dia diminta mengembalikan semula kesemua wang berkenaan kerana mendakwa tersalah memasukkan wang ke dalam akaunnya.

Terkejut dengan berita yang diterima, Alexender bergegas menghubungi bank untuk mencari kepastian sebelum bank berkenaan mengesahkan perkara tersebut.

Kini lelaki berusia 54 tahun itu buntu memikirkan cara mahu mengembalikan semula wang berkenaan kepada pemilik asal.

Ini kerana dia telah menggunakan sebahagian wang itu untuk membeli kediamannya. – Agensi


Gelagat buruk wakil rakyat di Parlimen memalukan

BANGI, 26 Jamadilawal 1444H, Rabu – Datuk Dr Mohd Puad Zarkashi mengakui malu menyaksikan sidang Parlimen semalam.

Ahli Majlis Kerja Tertinggi (MKT) UMNO itu berkata, beliau bukan sahaja malu kepada rakyat tetapi juga dunia luar.

“Baru saya nampak buruknya gelagat ahli Parlimen terjerit-jerit sampai keluar perkataan beruk dan kera.

“Saya perlu mengaku, kini saya insaf kerana pernah terlibat dengan sidang yang kecoh seperti itu. Saya ahli Parlimen dari 2008-2013.

“Tetapi apakah budaya kecoh perlu berterusan. Rakyat yang tekun mendengar ahli Parlimen berhujah turut terganggu bila yang berhujah diganggu oleh ahli Parlimen tidak berdisiplin,” katanya menerusi hantaran di Facebook, hari ini.

Serentak itu, Ahli Dewan Undangan Negeri (ADUN) Rengit itu mencadangkan supaya Peraturan Tetap Dewan Rakyat dipinda bagi menjadikan ahli-ahli Parlimen lebih bersopan.

Beliau berpendapat ia wajar dilaksanakan sekiranya akta antilompat parti boleh dibuat.

Antaranya tidak lagi membenarkan pencelahan semasa ahli Parlimen sedang bercakap.

“Mungkin boleh dicontohi Standing Order Perkara 45 (2) Dewan Negeri Johor di mana pencelahan tidak dibenarkan melainkan jika menyalahi peraturan mesyuarat.

“Ini membolehkan setiap ahli Dewan dapat berhujah, mengkritik, menegur dan memberi pandangan dengan lancar tanpa gangguan,” katanya.

Katanya lagi, ada yang mencadangkan supaya Parlimen menggunakan budaya mahkamah bila berhujah, yang mana pendakwa dan peguam bela berdebat secara bersopan kerana mereka hormat arahan hakim.

“Bolehkah itu dibuat? Masalahnya ramai ahli Parlimen adalah peguam dan ada bekas hakim. Tetapi bila masuk Parlimen, mereka lagi kuat menjerit dan tidak patuh arahan Speaker,” katanya.


130 juta rakyat Bangladesh terjejas bekalan elektrik

DHAKA, 7 Rabiulawal 1444H, Selasa – Sekurang-kurangnya 130 juta orang di Bangladesh mengalami gangguan bekalan elektrik pada Selasa selepas kegagalan grid.

Jurucakap Lembaga Pembangunan Tenaga Bangladesh, Shameem Hasan berkata, grid elektrik negara tidak berfungsi sekitar jam 2 petang menyebabkan kira-kira 75 hingga 80 peratus kawasan negara itu mengalami gangguan bekalan elektrik.

Katanya, selain beberapa lokasi di barat laut Bangladesh, kawasan selebihnya negara itu tidak mempunyai elektrik.

“Kami cuba memulihkan sistem berkenaan,” katanya sambil menambah bahawa utiliti pada masa ini mengeluarkan sekitar 4,500 megawatt (MW) kuasa, berbanding permintaan seluruh negara sebanyak 14,200 MW.

Beliau tidak menolak kemungkinan kerosakan teknikal punca insiden berkenaan.

“Ia masih dalam siasatan,” katanya. – Agensi


Elak kluster baharu, vaksinasi calon SPM, STPM langkah terbaik

BANGI, 8 Zulkaedah 1442H, Sabtu – Pemberian vaksin kepada calon peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) adalah langkah terbaik mengelakkan kewujudan kluster baharu di sekolah.

Pakar Perubatan dan Kesihatan Awam Universiti Sains Malaysia, Prof Madya Dr Mohd Dzulkhairi Mohd Rani berkata, langkah itu juga penting bagi menurunkan kadar jangkitan harian dan kes dalam komuniti.

“Saya sambut baik cadangan atau saranan Menteri Sains, Teknologi dan Inovasi (MOSTI), Khairy Jamaluddin Abu Bakar untuk beri vaksin kepada calon peperiksaan.

“Ini merupakan keutamaan kerana sebelum ini kita lihat apabila sekolah dibuka, ada dilaporkan kluster baharu yang berlaku dalam kalangan pelajar sekolah khususnya pelajar sekolah berasrama,” katanya seperti dilapor Sinar Harian.

Terdahulu, Khairy berkata, calon SPM dan STPM bakal menerima suntikan vaksin akhir bulan depan.

Katanya, suntikan dos pertama vaksin Pfizer-BioNTech itu akan diadakan di sekolah.

Sebelum ini, Menteri Kanan Pendidikan, Senator Datuk Dr Mohd Radzi Md Jidin berkata, Jawatankuasa Petugas Khas Imunisasi Covid-19 (CITF) bersetuju untuk memberikan vaksin COVID-19 kepada pelajar kelas peperiksaan tahun ini.

Tambah Radzi, cadangan itu telah diusahakan oleh Kementerian Pendidikan Malaysia (KPM) bagi memastikan pelajar-pelajar berkenaan diberi keutamaan.

Mengulas lanjut, Prof Mohd Dzulkhairi berkata, cadangan suntikan yang bakal dilakukan di sekolah masing-masing adalah tepat bagi mencegah penerima vaksin terdedah dengan komuniti luar.

“Saya juga sarankan kepada mereka yang berumur 12 tahun ke atas ambil peluang ini daftar pada kadar segera.

“Jangan risau, tiada kesan sampingan lain terhadap mereka yang di bawah 18 tahun ini.

“Kesannya sama saja kerana ia bergantung pada individu. Jadi, tiada masalah,” katanya.


Jadikan Ramadan ini titik mula landskap politik bersih

BANGI, 30 Syaaban 1442H, Isnin – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berharap kehadiran Ramadan menjadi titik mula yang baik ke arah penambahbaikan landskap politik yang bersih, beradab dan berintegriti.

Sehubungan itu, baginda menasihati ahli-ahli politik negara untuk merapatkan saf berganding bahu memerangi penularan wabak COVID-19 demi keselamatan dan kesejahteraan rakyat.

Titah baginda, ahli-ahli politik perlu menjadi ‘role model’ kepada rakyat dari sudut penyatuan dan urus tadbir negara dengan baik, menurut kenyataan yang dikeluarkan Istana Negara, hari ini.

Datuk Pengelola Bijaya Diraja, Datuk Indera Ahmad Fadil Shamsuddin berkata, Al-Sultan Abdullah menasihati ahli-ahli politik supaya memberi fokus dan menunaikan tanggungjawab serta amanah dalam membantu rakyat yang terkesan akibat wabak COVID-19 tanpa mengira perbezaan fahaman politik.

“Seri Paduka Baginda menzahirkan pandangan bahawa sebuah kerajaan yang teguh merupakan prasyarat utama untuk kestabilan politik, pengukuhan ekonomi dan pembangunan negara yang lestari.

“Pada ketika negara dan rakyat masih bergelut dengan wabak ini, kestabilan politik amat penting untuk menarik pelabur asing dan domestik bagi merangsang pemulihan ekonomi negara,” katanya.

Kenyataan itu berkata, baginda turut menzahirkan jaminan kepada rakyat bahawa sistem pilihan raya berparlimen di bawah pentadbiran Raja Berperlembagaan yang mendukung prinsip keluhuran Perlembagaan akan terus dipelihara.

Al-Sultan Abdullah berpandangan bahawa keutamaan dalam tempoh darurat sehingga 1 Ogos sewajarnya diberikan kepada usaha melawan wabak COVID-19 dan tindakan afirmatif untuk memacu pemulihan ekonomi menerusi inisiatif kerajaan, termasuk program imunisasi kebangsaan.

“Bersempena ketibaan bulan Ramadan Al-Mubarak, Seri Paduka Baginda mengambil kesempatan ini menyeru seluruh umat Islam mengaut keberkatan di bulan yang mulia ini untuk meneguhkan lagi ketakwaan dalam diri serta memperbanyakkan amalan soleh.

“Umat Islam di Malaysia turut diseru mengimarahkan bulan yang mulia ini dengan pelbagai bentuk pengisian bermakna dan menggandakan ibadah serta memperkukuhkan lagi ukhuwwah sesama insan,” katanya.

Ekoran pelaksanaan Perintah Kawalan Pergerakan Bersyarat dan Pemulihan, baginda bertitah supaya penganjuran majlis-majlis diseluruh negara sepanjang Ramadan mematuhi prosedur operasi standard (SOP) yang ditetapkan kerajaan.

“Seri Paduka Baginda turut menasihati umat Islam, khususnya petugas di barisan hadapan, supaya tabah menjalani ibadah berpuasa di dalam suasana dan tatacara kebiasaan baharu dalam usaha untuk memutuskan rantaian penularan jangkitan COVID-19.

“Umat Islam negara ini turut dinasihati supaya terus cekal mengharungi ujian ini dan berdisiplin dalam kawalan kendiri serta mematuhi SOP,” titah baginda.